Тожикистонда "ўзбек жосуслари" судланди\n18 май 2022, Тошкент вақти: 18:14\nТожикистоннинг Сўғд вилоятида "ўзбек жосуслари" кўпроқ қўлга олинмоқда.\nТожикистоннинг Сўғд вилоятида тўрт мансабдор шахс ва Ўзбекистоннинг бир фуқароси бир ой давом этган суд жараёнидан сўнг Ўзбекистон фойдасига жосуслик қилишда айбланиб, 10 йилдан 22 йилгача бўлган муддатларга озодликдан маҳрум этилди.\nСуд Сўғд вилоятининг Чкалов шаҳар маҳкамасида ёпиқ эшиклар ортида ўтди. Суд ҳукми билан “Востокредмет” давлат корхонасининг тўрт амалдори узоқ йилларга озодликдан маҳрум этилди.Вилоят прокурори Хайрулло Саидовнинг айтишича, озодликдан маҳрум этилганлар орасида ўзбекистонлик фуқаро ҳам бор.\n- “Востокредмет” корхонасининг собиқ бош директори Шавкат Бобожонов ва корхона хавфсизлик хизмати раҳбари Матин Зиёев ўз хизмат ваколатларини суистеъмол қилишда айбланиб, 10 йилга озодликдан маҳрум этилдилар.\nКорхона бош инжинери Александр Ботов ва капитал қурилиш бўлими бошлиғи Александр Бабошин чет мамлакатлардан бирининг фойдасига жосуслик қилиш, ватанга хиёнат қилиш ва ўз хизмат ваколатларини суистеъмол этиш айбловлари билан 22 йилга озодликдан маҳрум этилди.\nШунингдек, Ўзбекистон фуқароси Тен ҳам Тожикистон процессуал Кодексининг 308-моддаси, яъни жосусликда айбланиб, 22 йилга озодликдан махрум қилинди, - деди вилоят прокурори.\nВилоят прокурорининг сўзларига кўра, Теннинг ҳибсга олинишига унинг ёнидан "Востокредмет"га тегишли бўлган ҳарбий-иқтисодий сир ҳисобланган маълумотларнинг топилиши сабаб бўлган.\nТен сўнгги икки йил давомида “Востокредмет” корхонаси раҳбарлари билан яқин алоқада бўлган ва корхонага тегишли ҳарбий-иқтисодий сир ҳисобланмиш маълумотларни Ўзбекистоннинг куч ишлатар тизимларига етказиб турган.\n“Востокредмет” давлат корхонаси собиқ бош директори Шавкат Бобожоновнинг адвокати Наил Киреев судланувчилар устидан чиқарилган ҳукм адолатсиз эканини айтди.\n- Биз адвокатлар суд жараёни ва қарори ҳақида маълумотларни ошкор этмаслик ҳақида тилхат берганмиз. Шунинг учун маҳкамада кўтарилган масалалар ҳақида бирор нарса айтишга ҳаққим йўқ.\nМенинг ҳимоямдаги Шавкат Бобожоновга жосуслик айби қўйилгани тўғрисидаги хабарларда асос йўқлигини айтмоқчиман.\nАйни пйтда суд ҳукмига норозилик баёнотини тайёрлаяпмиз,- деди адвокат Наил Киреев.\n“Востокредмет” бирлашмаси хавфсизлик хизматининг собиқ раҳбари Матин Зиёев, бирлашманинг собиқ бош инженери Александр Ботов ва капитал қурилиш бўлими бошлиғи Александр Бабошинлар шу йил май ойида, корхона бош директори Шавкат Бобожонов эса август ойида Тожикистон хавфсизлик хизмати ходимлари томонидан ҳибсга олингандилар.\nЧкаловск шаҳридаги “Востокредмет”га қарашли корхоналарда авваллари уран қайта ишланарди. Бироқ Иттифоқ тарқаганидан кейин корхона фаолиятида қатор ўзгаришлар содир бўлди.\nБугунги кунда “Востокредмет”да асосан заргарлик буюмлари, бирлашмага тегишли корхоналардан бирида эса автобус ишлаб чиқарилади.\nТахлилчиларга кўра, мазкур корхонада давлат сири даражасида кўрилиши мумкин бўлган бирор маълумот қолмаган.\nМустақил кузатувчи Максуд Жураевга кўра, бугунги кунда Ўзбекистон ва Тожикистон сиёсий муносабатлари янада совуқлашган. Иккала томон ҳам арзимаган баҳоналар билан жосус излашга ҳаракат қилишмоқда.\n- Бир нарсага ҳайронман,Тожикистону Ўзбекистоннинг қандай сирлари борки, жосуслик қилишга арзиса. Икки республикада ҳам жаҳоншумул аҳамиятга эга кашфиётлар қилинмайди, қудратли, ўта сирли қуроллар ишлаб чиқарилмайди. Назаримда қандайдир учинчи кучлар икки қардош халқ ўртасига низо солишга уринмоқда, - дейди Мақсуд Жўраев.\nРасмий маълумотларга кўра, Сўғд вилоятида жорий йил тўққиз ойи давомида беш киши Ўзбекистон фойдасига жосусликда айбланиб ҳибсга олинган.


Ўзбекистоннинг ташқи қарзи 24 млрд доллардан ошиб кетди | Azon.uz - Ахборот-таҳлилий портал\n2020 йил 06 июн, шанба\nЎзбекистоннинг ташқи қарзи 24 млрд доллардан ошиб кетди\n931 14:00 28.03.2020\nМарказий банк ҳисоботида айтилишича, Ўзбекистон ташқи қарзининг умумий ҳажми 2019 йил бошидан 40,9 фоизга ёки 7,1 млрд. долларга ошган ҳолда, 2020 йил 1 январь ҳолатига 24,4 млрд. долларни ташкил қилди.\n2019 йилда қарздорликнинг ўсиши асосан давлат секторига тўғри келди (5,7 млрд. доллар), шундан 1 млрд. доллари халқаро облигациялар ҳисобига шаклланган.\nБанклар ва иқтисодиётнинг бошқа сектор корхоналари томонидан қарз олиш ҳажмининг ошиши натижасида хусусий сектор қарздорлиги 1,4 млрд. долларга ошди.\nҚайд этилишича, 2019 йил давомида хусусий сектор томонидан умумий миқдорда 2,8 млрд. доллар қарздорлик жалб қилинди. Қарзларни жалб қилиш асосан банклар – 2,1 млрд. доллар, нефт-газ ва энергетика ташкилотлари – 208,2 млн. доллар, тўқимачилик сектори корхоналари – 131 млн. доллар ва иқтисодиётнинг бошқа секторлари – 391,2 млн. доллар томонидан амалга оширилди.\nШунингдек, ўрганилаётган давр мобайнида давлат ташқи қарзи бўйича 451,5 млн. доллар миқдордаги асосий қарз ва 294,7 млн. доллар миқдордаги фоиз тўловлари амалга оширилган.\nХусусий ташқи қарз тўловлари асосий қарз бўйича 1,5 млрд. доллар ва фоиз тўловлари бўйича 411,8 млн. долларни ташкил қилди. Бунда, асосий қарз ва фоизлар бўйича тўловларнинг энг катта қисмини ҳанузгача нефт-газ ва энергетика сектори корхоналари ҳамда банклар амалга оширмоқда.\nЎзбекистон Махсус қарздорлик иқтисодиёт\nТиббиёт ходимларига 5,6 миллиард сўм маблағ тўлаб берилди\n94 21:38 05.06.2020\nЛУКОЙЛ Ўзбекистонда газ қазиб олишни икки баравар камайтиради\n332 18:30 05.06.2020\n“Яшил” ҳудудларда очиладиган масжидлар рўйхати эълон қилинди\n1405 17:47 05.06.2020\nАллоҳнинг байтини бирга обод қилайлик!\n379 16:00 05.06.2020\nВазир яна Бош прокурорга мурожаат қилди, муаммо ҳамон ечилмаяпти\n914 14:45 05.06.2020\nМасжидлар қачон очилишига аниқ бўлди – Ўзбекистон мусулмонлари идораси баёноти\n1683 12:12 05.06.2020\nМасжидлар фаолиятига рухсат берилган “яшил” ҳудудлар рўйхати\nЯна бир буюк уламо оламдан ўтди...\nРасман: Ўзбекистонда эртадан масжидлар очилади\nҚирғиз депутатининг Ӯзбекистон Республикаси Бош вазирига жавоби\nБу америкалик Ислом учун ҳамма нарсадан воз кечди ва Аллоҳ уни мукофотлади\nАмерика Қўшма Штатларини ёқиб юборган одам. Ўлдирилган Жорж Флойд ким эди?


18:48 / 10.04.2017\nХитойдаги маҳсулотларни етказиб бериш хизматларидан бири омборда жўнатмаларни саралаш учун юзлаб роботлардан фойдаланмоқда. Бу ҳақида People's Daily нашри хабар берди.\nКомпаниянинг саралаш станцияларидаги оловранг роботлар сканерлаш коди ёрдамида пакетнинг "мақсади"ни аниқлаш хусусиятига эга.\nРоботлар бир суткада 200 минг жўнатмани саралайди, қувват талаб қилмайди ва 24/7 режимида ишлай олади. Компанияда мазкур тизимнинг инсон меҳнатига нисбатан 70 фоизга яқин харажатларни тежаши таъкидланмоқда.\n2014 йил охирларида Amazon компанияси буюртмаларни жўнатиш омборларида бир неча минг Kiva роботларини қўллашни бошлаган эди. Маълум бўлишича, компаниянинг оловранг ёрдамчилари худди шундай вазифаларни бажарувчи ходимларга нисбатан 4-5 карра самарали бўлиб чиққан. Инсон 60-75 дақиқа сарфлайдиган ишларни робот 15 дақиқада уддалаган.


Фотогалерея, 04 декабр 2017\n17 октябр 2019, Тошкент вақти: 11:28\nдушанба 4 декабр 2017\nноябр 27, 2017\nТошкентнинг Ислом Каримов проспектидаги кўп қаватли бинолар¸ Метрополитен бошқармаси ва Киночилар уйи шу ҳудудда қуриладиган Tashkent Cityга жой очиш учун бузила бошланди.\nноябр 06, 2017\nЎлдирилиш олдидан: рус императори оиласининг суратлари\n1918 йил 16 июлдан 17 июлга ўтар кечаси Екатеринбургда рус императори Николай II, унинг хорини Александра Федоровна¸ уларнинг болалари ва хизматчилари отиб ташланди. Император оиласи суратлари улар отиб ташлангандан кейин Россиядан яширинча олиб чиқиб кетилган\nТошкентда Тожикистон савдо-саноат кўргазмаси очилди\nЎзбекистон пойтахтида сўнгги чорак асрда илк бор Тожикистон савдо-саноат кўргазмаси очилди. Унда Тожикистоннинг машинасозлик ва тоғ-кон саноати, енгил ва озиқ-овқат саноати соҳасида фаолият юритувчи 130 дан ортиқ корхона маҳсулотлари намойиш қилинмоқда.\nЎқитувчилар кунлик пахта теримига олиб кетилмоқда\nоктябр 07, 2017\n"Қўрқмаслар": Қуйичирчиқда ўқитувчи ва шифокорлар пахтада, болалар қаровсиз қолган\nЎзбекистондаги "Қўрқмаслар" деб аталувчи инсон ҳуқуқ ҳимоячилари гуруҳи фаоллари Тошкент вилоятининг Қуйичирчиқ туманида ўқитувчи ва шифокорлар пахтага сафарбар этилгани, ота-оналари далага ҳайдалган ёш болалар эса қаровсиз қолгани ҳақида хабар берди.\nҚирғиз президенти Тошкентга келди¸ Мирзиëев ҳамкасбини аэропортда ўзи кутиб олди\nЎзбекистон президенти Шавкат Мирзиёевнинг таклифига биноан Қирғизистон президенти Алмазбек Атамбоев 5 октябрь куни давлат ташрифи билан Тошкентга келди. Ислом Каримов номидаги Тошкент халқаро аэропортида Қирғизистон президенти ва унинг рафиқасини Шавкат Мирзиёев рафиқаси билан кутиб олди.


Қирғизистонда судялар қанча ойлик олишади? - 0\nҚирғизистонда судялар қанча ойлик олишади?\nҚирғизистонда биринчи инстанциядаги судялар 25 минг сомгача, иккинчи инстанциядагилар 35 минг сомгача, шунингдек Олий суддаги судялар 45 минг сомгача иш ҳаққи олишади. Бу ҳақда Олий суднинг раисаси Гулбара Қалиева маълум қилди.\nҚалиеванинг маълум қилишича, судялар кам ойлик олишади .\n«Судяларга агар бу иш ҳаққига рози бўлиб келсангиз ишланглар, агар ёқмаса тадбиркорлик қилинг деб айтаман. Аммо ойлик оз бўлса ҳам мақоми катта, шунингдек масулияти ҳам бор», – деди у.\nУ прокурорлар билан судяларнинг иш ҳаққини қиёслаб: «Яқиндагина Олий Кенгашнинг мажлисига бордим, у ерда бош прокурорнинг ҳисоботини тинглашди. Прокурорларнинг ўртача иш ҳаққи 12 минг сом экан», – деди у.


ЎЗБЕК ҚИЗИ ЖАҲОН МИНБАРИДА | Buxoro yoshlari gazetasi\nБугунги кунда ёшлар орасида турли тилларга ўрганишга бўлган эътибор ортиб бормоқда. Қайси соҳада бўлмасин, айниқса, инглиз тилига бўлган эҳтиёж юқори. Мактабларда ва олий ўқув юртларида чуқурлаштирилган тарзда ўтилмоқда. Ёшларни ҳар томонлама етук, билимли, маданиятли ва маънавиятли шахс бўлиб камол топишида турли тилларни ўрганишнинг ўрни, аҳамияти жуда катта. Ҳақиқатан ҳам инсон қанча кўп тил билса, унга имкониятлар эшиги шу қадар кенг очилади. “Тил билган эл билади” дея бежизга айтишмаган.\nБухоролик Нигина Юлдашева ҳам кўплаб тенгдошлари қатори инглиз тилига ишитёқи баланд. Айни кунларда Бухоро давлат университетининг инглиз филологияси бўлими 3-босқичида таҳсил олаётган Нигина мактабда ўқиб юрган кезларидаёқ инглиз тилида мукаммал ўзлаштириб олган. Шунингдек, рус тилида ҳам бемалол мулоқот қила олaди. Ҳозирда испан тилида сўзлашувни ўргана бошлаётгани эса тенгдошларини ҳайратга солмоқда.\n– Ўз олдимга ҳамиша катта-катта мақсадларни қўяман. Бирлашган Миллатлар Ташкилоти ва ELS (educational services) томонидан ўтказилган “Кўп тиллар – бир олам” (“Many Languages One World”) иншолар танловида иштирок этиб, ғолибликни қўлга киритдим. Жаҳон минбарларида туриб, Ўзбекистон ёшлари номидан истеъдодимни намоён эта олганимни ўзим учун шараф, деб билдим. Болалигимдан чет тилларни ўрганишга бўлган қизиқишимдан ташқари, хорижий мамлакатларнинг урф-одатлари, яшаш тарзлари, маданиятига жуда қизиқиб келганман. Шу боисми, бу жиҳатларни доим интернет сайтлар орқали кузатиб, ўрганаман. Шундай кунларнинг бирида Халқаро танлов эълон қилинди. “Many Languages One World”! унда иштирок этишни астойдил истадим. Бироқ, инглиз филологияси йўналишида таҳсил олаётганим боис, Халқаро танлов шартларига кўра, иншони бошқа тилда ёзишимга тўғри келди. Рус тилини ҳам мукаммал билганим боис, берилган мавзу бўйича иншони рус тилида ёздим. Унда хорижий тилларнинг ҳаётимиздаги ўрни, миллатлараро тотувликни ўрнатишидаги аҳамияти, ўз ўрнида муаммолари хусусидаги қарашларимни ифоладим. Буни қарангки, мен ёзган иншо ҳам грамматик, стилистик ва маъно-мазмун жиҳатдан ҳам аъло баҳоланди. Дунёнинг 170 дан ортиқ давлатидан 5000дан зиёд ёшлар иштирок этган танловда ғолиб бўлганимдаги хурсандчилигимни ифодалай олмайман,-дейди Нигина ҳаяжон билан.\nҒолиблик сабаб Бостондаги Northeastern университетига сафар Нигинанинг ҳаётидаги унутилмас воқеа бўлди. Турли ўқув-семинарларда янада тобланди. Дўстлар орттирди.\n-Ўшанда ҳаяжонимни яширолмадим. Мен каби халқаро танловда ғолиб бўлган 60 нафар талаба учун агар истасак, ўз таҳсилимизни Бостондаги Northeastern университетида давом эттиришимиз имкони берилди. Айниқса, БМТ бош қароргоҳида ўтказилган Ёшлар форумида менинг ўзбекистонлик талаба сифатида жаҳон минбарига чиққаним мени янада фаол, масъулиятли ва ўрнак бўлишга ундади. Унда мамлакатимизда амалга оширилаётган улкан бунёдкорлик ишлари, ҳар бир соҳадаги изчил ислоҳотлар, туб бурилишлар, мамлакатимиз ёшларига яратилаётган имконият ва шарт-шароитлар, спорт, санъат, фан ва инновация, яратувчанлик ва кашфиётлар оламида Ўзбекистон ёшларининг тобора пешқадам бўлиб бораётгани, буюк ва бебаҳо тарихимиз, бугунимиз ва ёрқин келажагимиз тўғрисида сўзладим. Келгусида жонажон ўзбек тилимни ардоқлаб, севиб, унинг вориси сифатида бойитишга ҳисса қўшиш баробарида инглиз, рус тиллари қатори Бирлашган Миллатлар ташкилоти расмий тиллари ҳисобланган кейинги француз, испан, хитой ва араб тилларини ҳам мукаммал ўрганиш учун бор истеъдод ва салоҳиятимни ишга солишимни билдирдим. Иштирокчиларнинг ўринларидан туриб олқишлашганда, рости, йиғлаб юбордим. Елкамда, кафтларимда, кўзларим қаросида, киприкларимда Ўзбекистонни ҳис қилдим,-дея сафар таассуротларини ҳаяжон билан сўзлайди Нигина.\nКўкси бир олам орзуларга лиммо-лим Нигина изланишларда давом этишини, ҳеч қачон тўхтаб қолмаслигини, ўз билганларини тенгдошларига ҳам ўргатишини билдирди. Айниқса, “Ҳар бир тенгдошимга ҳам Ўзбекистон номидан жаҳон минбарларида баралла сўзлаш бахти насиб этишини жуда-жуда хоҳлайман!”-деган сўзлари ҳикоямиз қаҳрамонининг самимий ва жонкуярлигини яна бир карра исбот этди. Албатта, ҳар бир ёш ўз устида ишласа, ҳаракат қилса, интилса, Нигина сингари муваффақиятга эриша олади.\nПредыдущая записьЯшил майдоннинг ёш соҳиблариСледующая записьЁШЛАР МАРКАЗЛАРИ: ФАОЛИЯТ ТУРИ ЎЗГАРДИ


Саъдиновлар иши бўйича журналистлар фаоллик кўрсатди - zarnews.uz\nБугун ижтимоий тармоқларда Самарқанд шаҳридаги 64-махсус мактаб-интернат собиқ директори Шуҳрат Саъдинов ва бошқаларнинг суд мажлисида озодликка чиқарилгани ҳақидаги хабарлар кўпчиликни бефарқ қолдирмади.\nЎтган йил июль ойида мазкур мактаб-интернатда содир бўлган воқеалар ортидан жиноят иши очилиб, қамоққа олинган Ш.Саъдинов ва унинг ходимлари охир-оқибат суд ҳукми билан озодликдан маҳрум этилган эди.\nСуднинг мазкур ҳукми бўйича берилган апелляция шикояти кенг жамоатчиликнинг, хусусан, журналистларнинг ҳам эътиборида бўлди. Очиғи, воқеа ривожи бундай бўлишига ишонмагандик. Чунки бундай тажриба камдан-кам учрайди. Қолаверса, бўлиб ўтган воқеа учун Ш.Саъдиновга шу қадар катта ижтимоий босим уюштирилдики, энг яқин одамлари ҳам туҳмат билан жиноятни фарқлолмай қолишди.\nАлбатта, мураккаб вазиятда масалани пухта ўрганган ва ноҳақлик билан қатъий позицияда туриб курашган ҳамкасбларимизга раҳмат, деймиз.\nБизнингча, бу ҳодиса икки томонлама ҳам фойдали бўлди. Негаки, ҳуқуқ-тартибот идоралари ҳалигача бирор ишни кўришда бир-биридан хавфсираб туришади. Жазони енгиллатиш мумкин бўлган ҳолатларда ҳам «Анавилар бир нарса олгансан дейишади», деган фикрда жазони максимал тайинлашади. Агар шу воқеа сабаб терговчи ва судьялар тегишли чорасини олишса, соҳа ходимлари ҳар қандай ҳолатда ўзини ҳимоя қилишни ўрганади.\nИккинчидан, бу воқеа одамларда ОАВга, жамоатчилик кучига нисбатан ишонч уйғотади, деб ҳисоблаймиз.\nФуқаролик ишлари бўйича Самарқанд вилоят суди раиси Маъруфжон Тожибоев: Сайёр судлар номига ўтказилмоқда\n2018 йилда иқтисодий суд ишларида 435 нафар вакил видеоконференцалоқа орқали суд жараёнида иштирок этди


ЎЗБЕКИСТОНДА АҲОЛИНИ ИЖТИМОИЙ ҲИМОЯ ҚИЛИШ СОҲАСИДА МАСЪУЛ БЎЛГАН ЯГОНА ОРГАН ТУЗИЛАДИ\nПрезидент фармойиши билан 2021–2030 йилларда аҳолини ижтимоий ҳимоя қилиш миллий стратегияси концепцияси тасдиқланди.\nасосий турдаги озиқ-овқат маҳсулотлари, таълим, парвариш ва бошқа зарур бўлган маҳсулотлар ва хизматлар олишга имконияти бўлмаган болаларга кўмаклашиш;\nкасаллик, ишсизлик, оналик ва ногиронлик каби ҳолатлар туфайли ўзини ўзи таъминлаш масалаларини тўлиқ ҳал қила олмайдиган меҳнатга лаёқатли фуқароларни кафолатланган даромадлар билан таъминлаш;\nкекса ёшдаги фуқароларни кафолатланган даромад билан таъминлаш;\nижтимоий суғурта тизимини жорий этиш.\nаҳолини ижтимоий ҳимоя қилиш соҳасида давлат сиёсатини амалга ошириш учун масъул бўлган ягона органни белгилаш;\nолис ва чекка ҳудудларда бирламчи ва ихтисослашган тиббий ёрдам кўрсатиш ва эҳтиёжманд аҳоли учун скрининг ва даволаш тадбирларига хусусий шифохоналар жалб этиш ва уларга субсидия ажратиш;\nчин етим ёшларни уй-жой билан таъминлаш, бошпанасиз қолган, оғир турмуш шароитига тушиб қолган оилалар ва шахсларни мулк ҳуқуқи берилмаган ҳолда жойлаштириш учун маҳаллий ҳокимликлар томонидан уй-жойларни сотиб олиш тартибини жорий этиш;\nтадбиркорлик ва ўзини-ўзи банд қилиш фаолиятини бошламоқчи бўлган ишсиз, айниқса “Темир дафтар”, “Аёллар дафтари” ва “Ёшлар дафтари”га киритилган фуқароларга фаолиятини бошлаш учун керак бўлган асбоб-ускуна, меҳнат қуроллари харид қилиш учун субсидиялар бериш;\nболаларнинг ҳуқуқ ва манфаатларини ҳимоя қилиш самарадорлигини янги босқичга олиб чиқишда инсон ҳуқуқларини ҳимоя қилишнинг ягона миллий тизимини сақлаган ҳолда Болалар Омбудсмани фаолиятини ташкил этиш;\nимконияти чекланган болалар учун мактабгача таълимни уйда бериш моделини жорий қилиш.


БМТ: Иқлим ўзгариши таъсири "оғир, кенг кўламли ва қайтарилмас" - BBC O'zbek\nБМТ: Иқлим ўзгариши таъсири "оғир, кенг кўламли ва қайтарилмас"\nИқлим исишининг таъсири "оғир, кенг кўламли ва қайтарилмас" бўлади, дейилади БМТ чоп қилган йирик ҳисоботда.\nЯпонияда учрашаётган олимлар ва расмийларнинг айтишича, мазкур ҳисобот иқлим исишининг жаҳонга таъсири борасида шу кунгача олиб борилган энг батафсил тадқиқотдир.\nБМТнинг иқлим бўйича ҳайъати аъзолари бу тадқиқот иқлим исиши таъсири нақадар кенг кўламли экани борасида инкор қилиб бўлмайдиган далил-исботни келтиради.\nТабиий жараёнлар энг кўп хавф остида қолган, бироқ инсон ҳаётига бўлган хавф ҳам ошиб бормоқда.\nИнсон саломатлиги, уйи, озиқ-овқати ва хавфсизлигига ҳароратнинг кўтарилиб бориши таҳдид солади, дейилади ҳисоботда.\nҲисобот Йокоҳамада қарийб бир ҳафта давом этган қизғин баҳсларнинг маҳсули бўлди.\nИқлим ўзгариши бўйича Ҳукуматлараро Ҳайъатнинг бу иккинчи ҳисоботи иқлим ўзгаришининг сабаблари, таъсири ва уни ҳал қилиш усулларини ўзида мужассам қилган.\nҲукуматлар раҳбарлари учун мўлжалланган охирги ҳужжат иқлим ўзгаришининг таъсирини қўллаб-қувватловчи илмий далил-исбот 2007 йилда ҳисобот чоп қилинганидан бери икки баравар ошганини айтади.\nҲисоботда айтилишича, абадий музликларнинг эриши ва кўтарилиб бораётган ҳарорат инсон ҳаётига "оғир, кенг кўламли ва қайтарилмас" таъсир қилиши мумкинлигини таъкидлайди.\n"Ер сайёрасида ҳеч ким иқлим ўзгаришидан таъсирланмай қолмайди", - деди БМТ ҳайъати раиси Ражендра Пачаури Йокоҳамада ўтган матбуот анжуманиди.\nҲисоботнинг муаллифларидан бири Доктор Салимул Ҳақ: "Шу кунгача биз нималар бўлаётганини биламиз деб ўйлагандик, лекин энди эса вазият қандай экани ва у нақадар ҳақиқий экани борасида бизда инкор қилиб бўлмайдиган исбот бор", - деди.\nЖаҳон Метеорологик Ташкилотининг бош котиби Мишер Жарро аввал одамлар Ер иқлимига шикаст етказа туриб, билимсизликни рўкач қилганларини айтди.\n"Энди эса билимсизликни баҳона қилиб бўлмайди", - деди у\nЖаноб Жарронинг айтишича, ҳисобот 12 мингта илмий тадқиқотга асосланган. Унинг айтишича, бу "ҳар қандай илм-фан доирасида олиниши мумкин бўлган энг ишончли далил-исботдир".\nҲисобот келгуси 20-30 йил ичида иқлим ўзгариши инсониятга қандай қисқа муддатли таъсир қилишини батафсил тасвирлайди. У бешта асосий ҳавотирни алоҳида урғулайди.\nБулар сирасига Артик денгизидаги музликлар ва маржон рифлари каби уникал тизимларга бўлган таҳдидлар киради. Ҳисобот ҳароратнинг 2 градусга кўтарилиши билан таҳдид "ўта юқори" бўлишини айтади.\nҲужжат денгизлар ва дарёларга бўлган таъсирни ҳам тасвирлайди. Унга кўра, уммон суви таркибидаги кислота ошади ва ундаги маржон ва жонзотларга хавф солади.\nҲарорат ошиши билан қуруқликдаги ҳайвонлар, ўсимликлар ва бошқа жонзотлар баландликлар ва қутблар сари ҳаракат қила бошлайдилар.\nИнсонларга таъсир ҳақида гап кетар экан, озиқ-овқат тақчиллиги энг катта хавотир уйғотган. Маккажўхори, гуруч ва буғдой 2050 йилга бориб 25 фоизга камайиши башорат қилинади.\n2050 йилга бориб аҳоли сони 9 миллиардга етиши ва шаҳарлар кенгайиб бориши кутилар экан, озиқ-овқат етишмовчилиги янада ёмонлашади.\nИнсониятнинг катта қисми учун асосий озиқ-овқат бўлган балиқларнинг кўп турлари сувнинг исиши каби бошқа жойларга кўчадилар.\nТропик ҳудудлар ва Антарктиканинг баъзи қисмларида балиқчилар ўлжаси 50 фоизга камайиши мумкин.\nОдамлар сув тошқинлари ва юқори ҳароратга боғлиқ ўлим хавфи остида қолади.\nҚашшоқ мамлакатлар қисқа муддатда энг кўп шикаст есаларда, бадавлат мамлакатлар ҳам "сувдан қуруқ чиқишмайди".\n"Бой мамлакатлар иқлим ўзгариши ҳақида ўйлашлари керак. Бир неча ой аввал Британияда юз берган сув тошқинлари, АҚШга ёпирилиб келган тўфонлар ва Калифорнияда юзага келган қурғочиликни эсдан чиқарманг", - деди Доктор Ҳақ.


Кир ювиш машиналари - SERVER-SERVICE\nКир ювиш машиналарини ўрнатиш ва таъмирлаш – бу мутахассиснинг иши\nКир ювиш машинаси – ўтган асрнинг буюк ихтироларидан бири. Бу ҳайрон қоларли даражада эмас, ахир, айнан кир ювиш машиналари барча нарсани доимо тоза сақлаб туришимиз имконини берадиган бизнинг беминнат ёрдамчиларимиз ҳисобланади.\nКир ювиш машиналари ярим автомат ва автомат турида бўлади. Автоматик кир ювиш машиналари нафақат самарали тозалаш, балки доимо етишмайдиган бизнинг бебаҳо вақтимизни тежаш имконини беради! Айнан сиз учун зарур кир ювиш машиналарини танлашда аввалдан мутахассис билан маслаҳатлашиш керак бўлади.\nКир ювиш машиналарини ўрнатиш, таъмирлаш ва сервис хизмат кўрсатиш\nТажрибали мутахассис, сизнинг барча истакларингизни ҳисобга олиб, айнан сиз учун мос моделни тафсия қилади. Бироқ сиз кир ювиш машинасини ало даражада ўрнатиш ҳам лозим дейсиз. Бизнинг фирма энг яхши мутахассисларни таклиф қилади. Биз ёрдам берамиз ва сифатли монтаж қиламиз, зарурати бўлса тезкор таъмирлаймиз ва эҳтиёт қисмларини алмаштирамиз. Шунингдек, биз кир ювиш машшинангизда қисмлар зарарланганида ва кичик носозликлар юзага келагнида профилактика ишларини олиб боришни таклиф этамиз, бу машинани жиддий зарарлардан асрашга ёрдам беради.\nКир ювиш машинасини ўрнатиш жараёнига кейинчалик унинг чидамлилиги боғлиқ бўлишини унутмаслик лозим. Усталаримизнинг сифатли ўрнатиши, шунингдек, кейинги сервис хизмат кўрсатиш – профилактика ёки таъмирлаш сизнинг кир ювиш машинангиз “ҳаётини узайтиради”.\nМаълумки, қўлда кир ювиш нафақат катта куч, балки вақтни ҳам олади. Уйда кир ювиш машинаси борлиги сабаб кир ювиш кам вақт олади, шунинг учун машина бирданига бузилганида анчагина ноқулайлик ва нохуш кайфият олиб келади.\nКир ювиш машинаси хизмат муддатини қандай узайтириш мумкин?\nКир ювиш машинаси ишлаш қобилиятини узоқ давом этиши учун бир неча оддий қоидаларга риоя қилинса бас:\nКийимларни кир машинасига солишдан аввал, барча чўнтакларни ағдаринг ва тозаланг, уларда бегона ва унутиб қолдирилган нарсалар йўқлигини текширинг\nДренаж фильтрини мунтазам текшириб туринг\nКир ювиш машинасига белгиланган оғирликдан ортиқ кийим солманг\nСувни юмшатувчи қурилмадан фойдаланинг\nЧўкиндиларга қарши кимёвий воситалардан фойдаланинг\nКеракли даражада кир ювиш кукуни сепинг\nКир ювиш машинасига болаларни яқин йўлатманг\nЯрим йилда бир марта диагностика ўтказиш учун мутахассис чақиринг\nБироқ кир ювиш машинаси барибир бузилди ёки даврий ўчиб қоляптими, бизнинг Server Service компаниямизга мурожаат қилинг.\nБизнинг таъмирлаш марказимиз мутахассислари сизнинг кир ювиш машинангизни уз хонадонингизда ва сиз учун қулай вақтда таъмирлайди. Биз амалга оширган барча ишларимизни кафолатлаймиз шунинг учун мижозларимизга кафолат талони тақдим этамиз.\nБизнинг фирмамиз кир ювиш машиналарини ўрнатишдан тортиб улардаги энг мураккаб носозликларни баратараф қилишгеча бўлган хизматлар мажмуини тақдим этади. Зарурати бўлса зарарланган эҳтиёт қисмларни алмаштирамиз.\nКир ювиш машинасида кўп учрайдиган носозликлар:\nКир ювиш машинаси ёнмаяпти;\nСувни иситиш ёки қуритиш режими ёнмаяпти;\nСелектор кўрсатгичи танланган дастур билан мувофиқ келмаяпти;\nДренаж насоси ишламаяпти;\nСиқиш функцияси ишламаяпти;\nҚуритиш режими ишламаяпти;\nСиқиш вақтида баланд шовқин;\nСув сизиши ва бошқалар.\nАгар юқорида саналган пунктларнинг бирортасини кир ювиш машинангизда аниқласангиз, мутахассисларимизга мурожаат қилинг. Биз энг мураккаб ва фойдасиз бўлиб кўринган носозликлар билан курашамиз ва кир ювиш машинасига иккинчи ҳаётни ҳадя этамиз.\nТошкент шаҳрида кир ювиш машинасини тезкор таъмирлаш зарурми? Барчаси осон – бизга қўнғироқ қилинг.


МҚКҚ газ таъминоти корхоналарига 188 миллиард сўмлик асоссиз олинган даромадларини истеъмолчиларга қайтариш тўғрисида кўрсатма берди - zarnews.uz\nМҚКҚ газ таъминоти корхоналарига 188 миллиард сўмлик асоссиз олинган даромадларини истеъмолчиларга қайтариш тўғрисида кўрсатма берди\nЎзбекистон Республикаси Монополияга қарши курашиш қўмитаси (МҚКҚ) томонидан амалга оширилаётган назорат ишлари доирасида “Ўзтрансгаз” акциядорлик жамиятига қарашли минтақавий газ таъминоти корхоналарининг 2018 йил ва 2019 йилнинг 1 чорагида тадбиркорлик субъектларига табиий газ етказиб бериш борасидаги фаолияти ўрганилди.\nТаъкидлаш жоизки, амалдаги қонунчиликка мувофиқ, истеъмолчининг фаолият кўрсатиш соҳасидан келиб чиққан ҳолда хўжалик юритувчи субъектларга табиий газ етказиб бериш ва унинг нархини шакллантиришнинг алоҳида тартиби белгиланган.\nМасалан, пишган ғишт, цемент, асфальт ишлаб чиқариш, шунингдек, оҳактош ва гипсни ишлаб чиқариш ва қайта ишлаш билан шуғулланувчи корхоналар, ресторан, кафе, тантаналар ўтказиладиган бошқа объектлар учун табиий газнинг оширилган тарифлари қўлланилади.\nОлиб борилган ўрганишлар натижасида республика бўйича 8 701 ҳолатда минтақавий газ таъминоти корхоналари томонидан белгиланган тарифларни асоссиз ошириш ва хўжалик юритувчи субъектлар томонидан олдиндан тўланган тўловларни ҳисобга олмаслик каби қонунбузилишлар аниқланди.\nМасалан, Наманган вилояти, Тўрақўрғон туманида фаолият юритаётган “Давр металл” МЧЖ томонидан 2018 йилнинг февраль ойида истеъмол қилинган 58 157 м3 табиий газ учун белгиланган 263,4 сўм ўрнига 1000 сўмдан ҳақ ҳисобланган. Оқибатда газ таъминоти корхонаси томонидан 42,8 миллион сўм асоссиз “фойда” олинган.\nШунингдек, “Гулобод Осиё Парранда” МЧЖ томонидан 2018 йилнинг 1 ноябрь ҳолатига 34,4 миллиард сўм олдиндан тўланган сумма ҳисобга киритилмаган ва 2018 йилнинг 1 ноябридан тарифларнинг ошиши муносабати билан жамият қўшимча тўловларни тўлашдан озод этилмаган.\nАниқланган қонунбузарлик ҳолатларини вилоятлар кесимида кўриб чиқамиз:\nБухоро вилояти бўйича – 300 ҳолатда 407,6 миллион сўм;\nЖиззах вилояти бўйича – 620 ҳолатда 1 942,5 миллион сўм;\nҚашқадарё вилояти бўйича – 516 ҳолатда 88 019,9 миллион сўм;\nНавоий вилояти бўйича – 22 ҳолатда 59 150,4 миллион сўм;\nНаманган вилояти бўйича – 302 ҳолатда 1 770,2 миллион сўм;\nСамарқанд вилояти бўйича – 3737 ҳолатда 11 935,0 миллион сўм;\nСирдарё вилояти бўйича – 56 ҳолатда 119,5 миллион сўм;\nСурхондарё вилояти бўйича – 509 ҳолатда 10 534,1 миллион сўм;\nТошкент вилояти бўйича – 1203 ҳолатда 3 290,4 миллион сўм;\nФарғона вилояти бўйича – 23 ҳолатда 240,0 миллион сўм;\nХоразм вилояти бўйича – 1413 ҳолатда 10 866,3 миллион сўмни ташкил этади.\nУмуман олганда, республика бўйича кўрсатилган давр мобайнида газ таъминоти корхоналари томонидан жами 188,2 миллиард сўм миқдорида асоссиз даромад олинган.\nШу муносабат билан Монополияга қарши курашиш қўмитаси ва унинг ҳудудий бошқармаларига берилган ваколатлар доирасида минтақавий газ таъминоти корхоналарига нисбатан Ўзбекистон Республикасининг “Табиий монополиялар тўғрисида”ги қонуни талабларининг бузилиши бўйича ишлар қўзғатилди. Асоссиз олинган даромадларни истеъмолчиларга қайтариш тўғрисида кўрсатмалар берилди.


Шакар истеъмоли тўхтатилса, бир ҳафта ва бир йил ичида организмда қандай ўзгариш бўлади? - Zamin.uz\nБир йилда – онг ниҳоят шакарга қарамликдан халос бўлади. Таркибида шакар бўлган ҳар қандай егуликлар ўз-ўзидан рад этилади. Олиб борилган тадқиқотлар шуни кўрсатдики, шакарни кам истеъмол қиладиган одамларда семириш, қанд касали, юрак етишмовчилиги ва бевақт ўлим хавфи ҳам камаяди. “Замин” янгиликларини “Инстаграм”да кузатиб боринг\nЯнгиликлар » Ҳаёт тарзи » Шакар истеъмоли тўхтатилса, бир ҳафта ва бир йил ичида организмда қандай ўзгариш бўлади?


Олмаота суди полиция биноси ёнида намойиш ўтказган фаол Инга Иманбайни жаримага тортди\n4 май куни Олмаота шаҳрининг ихтисослаштирилган туманлараро маъмурий суди фаол Инга Иманбайни «тинч йиғилишлар ўтказиш тартибини бузгани учун» 91 800 тенге (тахминан 200 доллар) миқдорида жаримага тортди.\n«Мен суд қароридан норозиман. Буни менга, Жанболат Мамайга, Демократик партияга қилинган босим деб биламан. Мен буни 7 май куни бўлиб ўтиши режалаштирилган митинг арафасида бизни қўрқитиш ҳаракати деб биламан», деди Инга Иманбай суддан кейин.\n4 май тушдан кейин полиция рўйхатдан ўтмаган Демократик партия фаоли Иманбайни ҳибсга олинган мухолифатчи эри олдига тергов изоляторига (СИ-8) борганида қўлга олгани хабар қилинганди.\n– Тергов изоляторидан чиқишда уч машинада келган ўнга яқин милиционер мени кутиб туришарди. Улар менга протоколни кўрсатиб, ўзлари билан полиция бўлимига боришимни сўрашди. Мен адвокатсиз боришдан бош тортдим, бироқ хавфли жиноятчидек Олмали тумани ички ишлар бўлимига олиб кетилдим, — деди Имонбай маҳкама олдида Озодликка.\nУнинг сўзларига кўра, полиция 4 апрель куни Олмаота полиция бошқармаси олдида Жанболат Мамайни озод этиш талаби билан ўтказилган норозилик намойиши юзасидан протокол тузган.\n- Ўша куни суд Жанболатни озод қилиши керак эди. Биз у билан учрашгани бордик, лекин қўйиб юборилмаганидан кейин озод қилишни талаб қилдик», деди Иманбай.\nЎтган ҳафта у матбуот анжуманида 7 май куни бўлиб ўтадиган митинг арафасида босим кучайганини эълон қилди. Гуруҳ фаолларидан уч нафари ҳозирда маъмурий қамоққа олинган. Партиянинг баъзи аъзолари илгари кузатилаётганини пайқашганини айтишган. Митингда рўйхатдан ўтмаган ташкилот вакиллари январь воқеалари бўйича тергов ўтказиш ва ҳибсга олинганларни озод қилишни талаб қилиш ниятида. Иманбайнинг сўзларига кўра, фаоллар йиғилиш ўтказиш бўйича ҳокимликка билдиришнома топширган, бироқ рад жавобини олган.\nШаҳар маъмурияти, унинг сўзларига кўра, 7 май куни намойиш эълон қилинган жойда бир қатор бошқа тадбирларни режалаштирган. Уюшма аъзолари тинч йиғилишлар ўтказиш ҳуқуқидан ҳар қандай ҳолатда ҳам фойдаланиш ниятида эканликларини билдирадилар.\nҚозоғистонда рўйхатдан ўтмаган Демократик партиясининг 33 ёшли етакчиси Жанболат Мамай ўзига қарши иккита жиноий иш — «ҳокимият вакилларини ҳақорат қилиш» ва «билиб туриб ёлғон маълумот тарқатиш» бўйича тергов ҳаракатлари доирасида ҳибсда. Унинг тарафдорлари таъқибларни сиёсий сабабларга кўра, деб атайди. Фаолни озод қилиш учун Нур-Султонга мурожаат аввалроқ халқаро инсон ҳуқуқлари ташкилотлари томонидан ҳам қилинган эди.


16:52 / 08.04.2016 2808 pdf Ўқиш режими + -\nПайғамбаримиз соллаллоҳу алайҳи васалламдан содир бўлган нарсаларнинг фақатгина шаръий ҳукмга тегишлисини Суннат деб, бошқаларини Суннат демаслик саҳобаи киромлар ва тобеъийнларнинг одатлари бўлган. Яъни, улар Пайғамбаримиз соллаллоҳу алайҳи васалламдан содир бўлган нарсаларнинг барча мусулмонлар ҳам амал қилишлари лозим бўлган қисминигина Суннат деб атаганлар.\nУшбу тақсимга биноан, Пайғамбаримиз соллаллоҳу алайҳи васалламдан содир бўлган амаллар ва гапу-сўзлар суннатга ва суннатмасга бўлинган. Суннатига мусулмонлар эргашишлари лозим бўлган. Суннатмасига эса, мусулмонлар оммасининг эргашиши лозим бўлмаган.\nИмом Аҳмад Ибн Ҳанбал раҳматуллоҳи алайҳи ўзларининг энг машҳур тўққиз ҳадис китобларидан бири ҳисобланадиган Муснад номли китобларида келтирган ривоятда Абу Туфайл розияллоҳу анҳу қуйидагиларни айтади:\n“Мен Ибн Аббосга:\n“Сенинг қавминг Расулуллоҳ соллаллоҳу алайҳи васаллам Байт(уллоҳ)ни рамл(паҳлавон юриш)ла тавоф қилганлар ва бу суннатдир дейишмоқда?”-дедим.\n“Ҳам рост, ҳам ёлғон айтишибди”-деди у.\n“Ҳам рост, ҳам ёлғон айтишибди, деганинг нимаси?”-дедим.\n“Рост айтганлари, Расулуллоҳ соллаллоҳу алайҳи васалламнинг Байтни рамл қилганлари. Ёлғон айтганлари, у(иш)нинг Суннат эканлиги. Қурайшликлар Ҳудайбия замонида, Муҳаммадни ва Унинг саҳобаларини тек қўйинглар, ҳайвонларга тушадиган қуртларга ўхшаб ўлиб кетсинлар, дейишди. Улар У зот билан У киши ўз саҳобалари ила келгуси йили келишлари ва Маккада уч кун туришлари ҳақида сулҳ туздилар. Бас, Расулуллоҳ соллаллоҳу алайҳи васаллам келганларида мушриклар Қуъайқиъон тарафда туришар эди. Шунда Расулуллоҳ соллаллоҳу алайҳи васаллам Ўз саҳобаларига, Байтни уч марта рамл қилинглар, бу Суннат эмас, дедилар”- деди у. Мен:\n“Сенинг қавминг, У зот Сафо билан Марва орасида туяга миниб саъй қилганлар ва бу Суннатдир, дейишмоқда?”-дедим. Бас, у:\n“Ҳам рост, ҳам ёлғон айтишибди”-деди.\n“Ҳам рост, ҳам ёлғон айтишибди, деганинг нимаси?”-дедим мен.\n“Рост айтишгани, У зот ҳақиқатда ҳам Сафо билан Марва орасида туя миниб саъй қилганлар. Ёлғон айтишгани, у(иш)нинг Суннат экалиги. Ўшанда одамлар Расулуллоҳдан четланмас ҳам, бурилиб кетмас ҳам эдилар. Бас, улар У зотнинг каломларини эшитсин ва қўллларини У зотга теккизишмасин учун туя миниб саъй қилганлар”-деди. Мен унга:\n“Сенинг қавминг, Расулуллоҳ соллаллоҳу алайҳи васаллам Сафо ва Марва орасида саъй қилганлар ва бу Суннатдир, дейишмоқда?”-дедим.\n“Рост айтишибди-деди у”\nУшбу ривоятдан саҳобаи киромлар Пайғамбаримиз соллаллоҳу алайҳи васалламнинг ҳар бир ишларига эргашишни Суннат деб билмаганлар. Балки, шаръий ҳукмга боғлиқларинигина Суннат деб билганлар ва уларга сўзсиз амал қилганлар.\nШунингдек, саҳобаи киромлар Пайғамбаримиз соллаллоҳу алайҳи васалламдан собит бўлган бошқа баъзи амалларнинг ҳам Суннат ёки Суннат эмаслиги ҳақида, яъни, мусулмонлар оммаси уларга амал қилишлари лозимми ёки лозим эмасми эканлиги ҳақида баҳс юритганлар. Биргина мисол келтирамиз.\nПайғамбаримиз соллаллоҳу алайҳи васаллам ҳаж қилганларида, Минодан қайтиш пайтида, биз эртага, инша Аллоҳ Бани Канонанинг селхонадаги тепалигига–куфр учун қасам ичишган жойларига тушамиз, дедилар. Ўша жойнинг номи Абтоҳ бўлган. У ерни миҳсоб, ҳам дейилади. Аммо У зот соллаллоҳу алайҳи васаллам Абу Рофеъ розияллоҳу анҳуни жой тайёрлаш учун юбориб, ҳеч бир кўсатма бермаганлар. Абу Рофеъ розияллоҳу анҳу ўзлари айтишларича, ўз ихтиёрлари билан Абтаҳ номли жойни танлаб Пайғамбаримиз соллаллоҳу алайҳи васалламнинг тушишлари учун чодир қурганлар. Шу ва бошқа шунга ўхшаш маънолардан келиб чиқиб, ҳажда Минодан қайтаётганда Абтоҳга тушиш Суннат ёки Суннат эмаслиги ҳақида саҳобаи киромлар ўзаро баҳс қилганлар. Уларнинг бу баҳслари Пайғамбар соллаллоҳу алайҳи васаллам Минодан қайтиб келаётиб Абтоҳга тушганларми ёки йўқми деган маънода эмас, балки,У зотнинг Абтоҳга тушганлари Суннат –шаръий ҳукм–ми ёки Суннат –шаръий ҳукм– эмасми?, деган маънода бўлгандир.\nИмом Муслим қилган ривоятда Абдуллоҳ Ибн Умар розияллоҳу анҳу мазкур амални Суннат деб билишлари ва ўзлари ҳаж қилсалар доимо Абтоҳга тушишлари айтилган.\nАбдуллоҳ Ибн Аббос, Абу Рофеъ, Оиша онамиз ва бошқа саҳобийлар, ҳажда Минодан қайтиб келаётиб Абтоҳга тушишни Суннат –шаръий ҳукм– эмас деб билганлар.\nИмом Муслим келтирган ривоятда Оиша онамиз розияллоҳу анҳо, Абтоҳга тушиш Суннат эмас, деганлар.\nИмом Аҳмад келтирган ривоятда эса Оиша онамиз Пайғамбаримиз соллаллоҳу алайҳи васалламнинг ўшанда Абтоҳга тушганларига изоҳ бериб, Аллоҳга қасамки у ерга фақат менинг сабабимдангина тушганлар, деганлар.\nЛекин вақт ўтиши билан истилоҳлар ўзгариб борди. Ўша ўзгаришлар жараёнида Суннат истилоҳи шариат ҳукми бўлишидан қатъий назар, Пайғамбар соллаллоҳу алайҳи васалламдан асар бўлиб қолган барча нарсаларга ишлатиладиган бўлиб қолди. Шунинг учун уламоларимиз Суннатнинг шаръий ҳукм учун содир бўлган ва шаръий ҳукм учун содир бўлмаган қисмлари борлигини қайта-қайта эслатиб турадиган бўлдилар. Баъзи мисоллар келтирсак яна ҳам аниқроқ тушинишимизга ёрдам бўлар деган умид ила мисоллар келтирайлик.\nИмом Абу Муҳаммад ибн Қутайба ўзларининг “Таъвийлу мухталафил ҳадис” номли китобларида қуйидагиларни ёзган эканлар:\n“Бизнингча Суннат уч хилдир:\n“Биринчи Суннат” – Жаброил алайҳиссалом Аллоҳ таолодан келтирган Суннатдир. Бунга У зотнинг “Аёл киши ўз аммаси ва холаси устига никоҳланмас”, “Насаб бўйича ҳаром бўлганлар, разоъ(эмизиш) бўйича ҳам ҳаром бўлур”, “Бир сўриш ва икки сўриш ҳаром қилмас”, “Хун пули оқила(ота томон эркак қариндош)лар зиммасидадир” кабилардир.\n“Иккинчи Суннат” – Аллоҳ У зотга мубоҳ қилиб, унда ўз раъйларини ишлатишга амр қилган Суннатдир. Бунда У зотга хохлаган кишиларига баъзи иллат ёки узрга биноан рухсат беришлари жоиздир. Мисол учун, У зот эркакларга ипакни ҳаром қилганлар. Шу билан бирга, Абдурраҳмон ибн Авфга ундаги мавжуд иллат туфайли ипакка изн берганлар.\nУ зот соллаллоҳу алайҳи васаллам Макка ҳақида, унинг майсаси юлинмайди ва дарахти кесилмайди, деганларида Аббос ибн Абдулмуттолиб:\n“Эй Аллоҳнинг Расули, изхир мустасно, у уйларимиз учун керак”-деди.\n“Изхир мустасно”-дедилар У зот.\nАгар Аллоҳ таоло унинг ҳамма дарахтларини ҳаром қилганида У зот Аббос ирода қилган нарсага мувофиқлик билдирмас эдилар. Лекин Аллоҳ У зотга ўзлари салоҳиятли деб билган нарсани истисно қилиш ҳаққини берганидан, одамлар манфаати учун изхирни итисно қилдилар...\n“Учинчи Суннат” – У зотнинг бизга одоб тарийқасида суннат қилган нарсаларидир. Агар биз унга амал қилсак фазилат бўлур. Агар биз уни тарк қилсак, инша Аллоҳ бизга гуноҳ бўлмас. У зотнинг салланинг пешини томоқнинг остидан ўтказишга амр қилганлари, жаллола(нопок нарсани ейдиган ҳайвон)нинг гўштидан, шунингдек, қон олиш касбидан наҳий қилганлари кабилар шу жумладандир.”\nИмом Абу Муҳаммад ибн Қутайба 276ҳижрий санада вафот топган бўлиб, мутақаддим уламоларимиз вакилидирлар.\nЭнди, мутааххир уламоларимиз вакили бўлмиш, 1176 ҳижрий санада вафот топган, Имом Шоҳ Валиюллоҳи Деҳлавийнинг ушбу масалада ёзиб қолдирганлари билан қисман танишайлик. У киши раҳматуллоҳи алайҳи ўзларининг “Ҳужжатуллоҳил Болиға” номли китобларида қуйидагиларни ёзадилар:\n“Билки, Пайғамбар соллаллоҳу алайҳи васалламдан ривоят қилиниб, ҳадис китобларига ёзилган нарсалар икки қисмга бўлинади:\n“Биринчиси” – Пайғамбарликни етказиш йўлида келган нарсалар.\nБу нарсалар ҳақида Аллоҳ таоло:\n“Расул сизга нени берса, бас, уни олинг ва Расул сизни недан қайтарса, бас ундан қайтинг!” дегандир.\nАнашу нарсалар жумласига: охират илмлари ва малакут ажоиботлари киради. Буларнинг ҳаммаси ваҳийга суяган нарсалардир.\nЯна ўша нарсалар жумласига: шариат аҳкомлари, ибодатларни забт қилиш ва мазкур забт турларига асос бўладиган нарсалар ҳам киради. Бу нарсаларнинг баъзилари ваҳийга ва баъзилари ижтиҳодга суянгандир. У зот соллаллоҳу алайҳи васалламнинг ижтиҳодлари ҳам ваҳийнинг ўрнидадир. Чунки Аллоҳ таоло У зот соллаллоҳу алайҳи васалламнинг раъйлари хато бўлишидан Ўзи асрагандир. Шунингдек, У зотнинг ижтиҳодлари баъзилар гумон қилганидек, насс (шаръий далил)лардан истинбот қилиниши ҳам вожиб эмас. Балки, Аллоҳ таоло У зотга шариат мақсадларини, шариатчилик, енгиллаштириш ва аҳкомлар қоидаларини таълим берган, ҳамда ўша қоидалар мақсадини ваҳий орқали баён қилиб бергандир.\nЎша нарсалар жумласига яна: Вақти белгиланмаган ва чегараси баён қилинмаган, ахлоқи фозилалар ҳамда уларга зид бўлган нарсаларга, шунингдек, мазкурларга ўхшаш бошқа сарбаст ҳикматлар ва мутлақ манфаатларга оид нарсалар киради. Ғолибо, бундоқ нарсаларнинг асоси ижтиҳод бўлади. Яъни, Аллоҳ У зот соллаллоҳу алайҳи васалламга мазкур нарсаларнинг истинбот қилишнинг асос қонунларини таълим берган бўлади.\nМазкур нарсалар жумласига яна: Фазилатли амаллар ва амал қилувчиларнинг маноқиб(мақтов)ларига оид нарсалар ҳам киради. Менимча, буларнинг баъзилари ваҳийга, баъзилари ижтиҳодга суянган бўлади.\n“Иккинчиси” – Пайғамбарликни етказиш йўлида келмаган нарсалар. Бу нарсалар ҳақида У зот соллаллоҳу алайҳи васаллам: “Албатта мен ҳам башарман. Қачонки, сизларни динингиздан бўлган нарсага амр қилсам, бас, уни олинг. Қачонки, сизларни Ўз раъйимдан бўлган нарсага амр қилсам, бас, албатта, мен ҳам башарман.” деганлар.\nЯна У зот соллаллоҳу алайҳи васаллам хурмони чанглатиш қиссасида: “Бас, албатта мен бир гумон қилдим, халос. Сизлар гумон учун мени тутманглар. Лекин сизларга Аллоҳдан бир нарса гапирсам, уни маҳкам тутинглар. Чунки, мен Аллоҳга ёлғон гапирмаганман” деганлар.\nЎша нарсалар (яъни, Пайғамбарликни етказиш йўлида келмаган нарсалар) жумласига: Тиб ҳам киради.\nМазкур нарсалар жумласига: У зот соллаллоҳу алайҳи васалламнинг, “Сизлар қашқа қорабайирни лозим тутинг.” деган гапларига ўхшаш боблар ҳам киради. Булар тажрибага суяниб айтиландир.\nЎша нарсалар жумласига: У зот соллаллоҳу алайҳи васалламнинг қавмлари зикр қиладиган нарсаларга ўхшаш нарсаларни зикр қилганлари, Умму Заръ ва Хузофанинг ҳадисига ўхшаш нарсалар киради. Бунга қуйидаги мисолни келтириш мумкин: Зайд ибн Собитнинг ҳузурига бир неча кишилар кириб:\n“Бизга Расулуллоҳ соллаллоҳу алайҳи васалламнинг ҳадисларидан гапириб бер”-дедилар. Шунда у:\n“Мен У зотнинг қўшниси эдим. У зот соллаллоҳу алайҳи васаллам Ўзларига қачон ваҳий нозил бўлса, менга одам юборар эдилар. Мен У зотга уни ёзиб берар эдим. Агар биз дунёни зикр қилсак, У зот ҳам уни биз билан зикр қилар эдилар. Агар биз охиратни зикр қилсак, У зот ҳам уни биз билан зикр қилар эдилар. Агар биз таомни зикр қилсак, У зот ҳам уни биз билан зикр қилар эдилар. Мана шуларнинг ҳаммасини Расулуллоҳ соллаллоҳу алайҳи васалламдан сизларга ривоят қилиб берайми?!”-деди.\nЎша нарсалар жумласига: У зотнинг ўша куннинг жузъий манфаатини қасд қилиб содир этган нарсалари, умматнинг барчасига лозим бўлмаган ишлар ҳам киради. Халифа лашкар тайёрлаш учун амр бериши, шиор(мужоҳидларни ажратиб турадиган белги) таъйин қилишига ўхшаш ва бошқа нарсалар.\nБунга Умарнинг қуйидаги гапи мисол: “Бизга ва рамл(тавофда паҳлавон юриш қилиш)га нима бўлибди? Биз у билан Аллоҳ ҳалок қилган бир қавмга ўзимизни кўрсатган эдик” деди. Сўнгра унинг бошқа сабаби бўлишидан қўрқди ва бу ишга ўзгартиш киритмади. Воқеъликда кўпгина ҳукмлар мана шу бобга ҳамл қилинган. У зот соллаллоҳу алайҳи васалламнинг: “Ким бир душманни қатл этса, унинг нарсалари ўзига. деган қавлларига ўхшаш.\nЎша нарсалар жумласига: Хос ҳукм ва қозиликлар ҳам киради. У зот бундоқ ҳолларда гап-сўз ва қасамларга биноан иш тутганлар. Бунга: У зот соллаллоҳу алайҳи васалламнинг Али розияллоҳу анҳуга: “Шоҳид ғоиб кўрмаган нарсаларни кўради”, деган қавллари мисолдир”...\n16:52 / 08.04.2016 2522\n16:51 / 08.04.2016 3343\n2849 13:40 / 24.04.2019\n2425 14:05 / 09.10.2019\n3022 17:04 / 08.01.2017\n2522 16:52 / 08.04.2016\n860 14:14 / 17.08.2020


Баҳрайн подшоси Мунзир ибн Совийга юборилган нома « Ўзбекистон Халқ Ҳаракати\nБаҳрайн подшоси Мунзир ибн Совийга юборилган нома\n11 February 2017 - 8:00\nТАРИХИ МУҲАММАДИЙ — 143\n«Бисмиллаҳир роҳманир роҳийм. Саломун анта. Фаинний аҳмаду илайкаллоҳа, аллазий ла илаҳа илла ҳува. Аммо баъд, фаинна ман салло салатана вастақбала қиблатана ва акмала забийҳатана фазалика муслимун лаҳу зимматуллоҳи ва зимматур-расули, ман аҳабба золика минал мажуси фаиннаҳу омана ва ман аба фаинна алайҳил-жизята, фааслим».\nМаъноси: «Бисмиллаҳир роҳманир роҳийм. Саломатмисан. Ёлғиз Аллоҳгагина ҳамд-сано айтурман ва У мақташга лойиқдур. Бундан сўнгра ҳар кимарса бизлардек намоз ўтаса, қибламизга юзини қаратса, биз бўғизлаган ҳайвонларни еса, ул киши мусулмондур. Аллоҳнинг аҳди, пайғамбарининг омони ул кишига бўлғай, яъни унинг мол-жонига ҳеч ким тега олмагай. Араблардан бошқалар яхши кўриб бу динга кирсалар, мол-жонларига алар ҳам омон топгайлар. Агар қаршилик қилиб, иймон келтирмас эканлар, аларга жизя қўйилгай. Ислом динига киргил, азобдан қутулурсан».\nПайғамбаримиз: «Бу номани аталмиш кишига еткургил», деб, Ало ибн Ҳазрам исмлик саҳобага топширдилар. Ул киши эрса Мунзир ибн Совийга еткурди. Номани ўқиб кўриб мазмунига тушунгандан сўнгра, дарҳол иймон келтириб, бу номани ёзди:\n«Аммо баъд, я Расулаллоҳи. Фаинний қораъту китобака ала аҳлил Баҳрайни. Фаминҳум ман аҳаббал Ислама ва аъжабаҳу ва даҳала фиҳи ва минҳум ман кариҳаҳу ва биарзи мажусун ва яҳуду фа аҳдис илайя фи залика амрака».\nМаъноси: «Саломдан сўнгра, ё Расулаллоҳ, сизнинг номангизни Баҳрайн халқига ўқиб бердим. Баъзилари бу динни яхши кўриб иймон келтирдилар, баъзилари эрса бундан юз ўгирдилар. Бу ерда яҳудий, мажусий, оташпараст кофирлар бордур. Булар ҳақида қандоқ иш қилишга буюрасиз, бизга шуни билдиргайсиз».\nРасулуллоҳ соллаллоҳу алайҳи васаллам бу нома келгач, жавобига ёздилар:\n— Ёлғиз Аллоҳга ҳамд-сано айтурман ва гувоҳлик берурман барча оламни яратгувчи ёлғиз Аллоҳдур. Муҳаммад эса Аллоҳнинг қули ва анинг элчисидур. Сўнгра шулки, Аллоҳни сенинг ёдингга солурман. Ҳар ким яхшилик қилур эрса, анинг яхшилиги ўзига қайтгай. Юборган элчиларимга ким итоат қилиб бўйсунса, менга бўйсунгандек бўлур. Ким аларга яхшилик қилса, менга яхшилик қилмишдур. Юборган элчиларим қайтгач, сенинг яхши сифатларингни айтдилар. Қариндошларинг тўғрисида айтган сўзингни қабул қилдим, мусулмон бўлган кишилар қайси ҳолда Исломга кирган бўлсалар, ўшал ҳол узра қолсинлар. Яъни, аларнинг молу дунёлари, илгари олган хотинлари ўз қўлларида бўлсин, аларга ҳеч ким тегмасин. Илгари қилган гуноҳларини кечирдим. Узрларини сен ҳам қабул қил. Агар адолатликда турар бўлсанг, амирлигинг узоқ вақтгача қолур, ўрнинг ўзгартирилмас. Яҳудий ёки мажусий динида қолгувчилар бўлса, аларга жизя қўйиб, солиқ олурмиз».


КУРСАНТЛАР ХАЛҚАРО МУСОБАҚАГА САРАЛАНДИ\nСуратга, видеога олиш учун аудиторияларга кирамиз. Бир-бирларига халақит бермайдиган, суҳбатлаша олмайдиган масофада жойлаштирилган курсантлар бош кўтармай мисол ва масалаларни ечиш билан банд. Тўғриланиб ўтириш, нигоҳ ташлаш каби уларнинг хаёлини бўладиган ишораларимизга ҳам эътибор бергиси келмайди. Фурсатни ғанимат билиб кейинги хонага ўтамиз.\nОлий ҳарбий таълим муассасалари курсантларининг жиддий киришиб кетганларини тўғри тушуниш керак. Хурсанд бўлса арзийди. Чунки улар Мустақил Давлатлар Ҳамдўстлиги Мудофаа вазирликлари тасарруфидаги олий ҳарбий таълим муассасалари курсантлари жамоалари ўртасида математика фани бўйича VI халқаро олимпиадага сараланмоқдалар. Ғолиб жамоа вакиллари халқаро мусобақада Ватанимиз шарафини ҳимоя қилади.\nЎтган математика фани бўйича V халқаро олимпиадада Қуролли Кучлар академияси жамоаси қатнашиб, фахрли учинчи ўринни қўлга киритиб қайтган эди.\n– Ушбу олимпиадада иккинчи маротаба иштирок этяпман. Халқаро миқёсдаги мусобақа, албатта, ҳаяжонли, масъулиятли. Аммо ўзига, билимига ишонган курсантлар ҳеч нарсадан ҳайиқмайди. Биринчилик сари интилаверади, – дейди Қуролли Кучлар академияси курсанти Сардор Равшанов. – Агар темир ишлатилмаса, занглайди. Сув ҳаракатланиб турмаса, айнийди. Киши фикрламай қўйса, мияда ҳам шундай ҳолат юз беради. Шу маънода ақл гимнастикаси бўлган математика биз, бўлажак Ватан ҳимоячиларининг ҳаётида муҳим аҳамиятга эга.\nНиҳоят, якуний натижалар эълон қилинди. Унга кўра яккалик баҳсларда Чирчиқ олий танк қўмондонлик-муҳандислик билим юрти курсантлари Расулбек Қадамбоев биринчи ҳамда Бобур Абдурашидов иккинчи ўринларни, Қуролли Кучлар академияси курсанти Сардор Равшанов эса учинчи ўринни эгаллади. Умумжамоа ҳисобида эса Чирчиқ олий танк қўмондонлик-муҳандислик билим юрти 1-, Қуролли Кучлар академияси 2-, Ахборот-коммуникация технологиялари ва алоқа ҳарбий институти курсантлари 3-ўринларни забт этди.


"Сўнгги китобимни 25 минг сўмга ўзим ҳам сотиб олмаган бўлардим. Қиммат!" - Жамият - PressNews.uz\nБош Саҳифа / Жамият / "Сўнгги китобимни 25 минг сўмга ўзим ҳам сотиб олмаган бўлардим. Қиммат!"\n"Сўнгги китобимни 25 минг сўмга ўзим ҳам сотиб олмаган бўлардим. Қиммат!"\nҚўшилди: 11 июн 2017 16:30\n"Қачонлардир биз жаҳондаги энг кўп ўқийдиган халқлардан бири эдик. Китоб ягона юпанч эди. Китобни, қандай йўл билан бўлмасин — макулатурага алмаштириб, сўраб-суриштириб, сафарлардан қайтишда қўлга киритишга уринардик.\nБу менинг фикрим, чунки мен китоб ёзаман. Давлат раҳбарининг фармойишини мен ўз кўчамдаги байрамдек қабул қиламан."\nМаълумот учун, Президент фармойишининг кириш қисмида «китобларни нашриётлардан ҳудудларга арзон нархларда етказиш… тизими суст ривожлангани» алоҳида қайд этиб ўтилган эди. Шу муносабат билан, фармойиш сабаб ташкил этилган бош вазир Абдулла Арипов бошчилигидаги ишчи гуруҳга «китоб маҳсулотларининг нархини шакллантириш ва сотиш бўйича аниқ механизмларни ишлаб чиқиш» ҳақида кўрсатма берилган эди.


Ватан ичида бўлганидек, четда ҳам ўзбекнинг қадри бир пулми? « Ўзбекистон Халқ Ҳаракати\nВатан ичида бўлганидек, четда ҳам ўзбекнинг қадри бир пулми?\n19 June 2016 - 7:00\n“Fund Forum jugend”\nЎтган аср ўттизинчи йиллари Адўлф Ҳитлернинг миллатчи партияси Олмония ҳокимиятига келганида орадан ҳеч қанча ўтмай немисча “Hitler jugend” деган атама тилларда айлана бошлади. Ўзбекчаси “Ҳитлер болалари” (“ўсмирлари” ё “ёшлари”) деган маънога келади. Немис болалари икки йўл билан бирдан “Hitler jugend” га айланишди:\nАдўлф Ҳитлер 1936 йили “Deutsches jungvolk”ни ташкил этиб, ҳамма немис болаларини ўзининг боласи деб эълон қилди.\nАлоҳида айириб олинган, ота-онасиз ва бошқа тоифа болалар Ҳитлер мафкураси асосида махсус ўқитила-парваришлана бошлади.\nОлий ирқ ҳақидаги ғоясига терс бориб, уруш йиллари ҳатто ўрис, белорус ва украин болалари ичидан немисга ўхшаб кетадиган кўккўз ва малласочлиларни ажратиб, тарихий ва оилавий илдизларини узиш учун ота-онасини ўлдириб, ўзларини Олмонияга ташиб кетишди. Немис оилаларига бўлишиб бериб ёки махсус парваришхоналар очиб, “ғирт немис” қилиб етиштира бошлашди. Немислар урушда енгилмай бу лойиҳа охирига етказилганида нима бўлар эди, тасаввур қилиш қийин.\nБугун президент Ислом Каримов ўзбекистонлик ҳамма болаларни “Менинг болаларим” деб эълон қилди. Нафақат болалар, ҳатто саксон, тўқсон, юз ёшларнинг нари-берисидаги айрим чол-кампирлар ҳам бу зотни “Ота” деб аташаётгани қулоққа чалиниб турибди. Хайрият, асл маъно билан кўчма маънони бир-биридан ажрата оламиз: “Ота” дерканмиз ё президент “Болаларим” деркан, кўчма маънода айтаётганимиз аниқ. Шундай бўлса-да, бу “ота-бола”ликнинг унча ёқинқирамай турган томони бор.\nБиласизлар, халқимиз мусулмон тарбиясини олиб катта бўлган. Исломий тарбияга кўра, ота-онани доим улуғлаш, олдиларида ҳатто уф демаслик, динимиз қайтарган ишлардан бошқа ҳамма топшириқларини бажариш… ота ҳатто кофир бўлса, унинг ҳурматини қилишга буюрилганмиз. Болалар отасини ҳурмат қилади, севади, хатосини бетига солмайди. Битта-иккита тарбиясизини демаганда, ёшларнинг кўпи оилада ота қадрини ўрнига қўя олади. Исён қилишни-ку хаёлига келтирмайди, Оллоҳга шукр.\nЭнди ўртага бир бегона одам суқилиб, ҳатто у юрт бошида ўтирган бўлса ҳам, “Сен менинг боламсан, мен сенинг отангман”, деб турса, кўчма маънода айтаётган бўлса ҳам, ғашингиз келади-да. Яъни: “Менинг камчилигимни муҳокама қилишга, айбимни бетимга солишга ҳаққинг йўқ. Нимани буюрсам, сўзсиз итоат этишинг керак. Менга ҳатто уф дема! Нима қилсам ҳам чидайсан. Ўттиз милёнли бу катта оилада менинг айтганим айтган, деганим деган!” деб даъво қила бошласа, “ота”ликда чегарадан чиққанини биласиз ва “Кечирасиз, менинг ўз шаръий отам бор, дахлсиз маънода менга оталик даъвосини қила олмайсиз!” деб унинг ўрнини билдириб қўйишингизга тўғри келади.\n“Ота-бола” ғояси президентга шунинг учун керак бўлиб қолди! Агар бошқача бўлганида, яъни, чинакам меҳр-муҳаббатли ота-бола бўлиш нияти бўлганида, доим бу болаларининг ташвишини чекиши керак эди. Тарбияси ва парвариши билан шуғулланиши керак эди. Натижада ёш-ёш қизчалар пул топиш илинжида танасини сотишдек бузуқлик йўлларига кириб кетмаган, болаларини боқаман, кийинтираман, ўқитаман, одам қиламан деб эрлар ихтиёрий қулликка жўнаб кетмаган, аёллар мардикор бозорларини тўлдирмаган бўлар эди.\nБолалар улғайиб қўлидан иш келадиган бўлиб қолгач, чин ота ҳам уларни мустақил қилиб қўяди, бундан бу ёғига аравангни ўзинг торт, дейиши ҳам мумкин. Лекин парвариши доирасидан ҳеч қачон чиқармайди. Орқасидан доим кузатиб туради. Туртинса, тиклайди. Йиқилса, турғизиб қўяди. Қийналиб қолса, суяб юборади. Қаердадир ҳақсиз зулмга учраса, жонини ўртага қўйиб ҳимоя қилади. Бирон шикаст етса, боласидан кўра ҳам қаттиқроқ ичи оғриб, тузалгунича тинчимайди. Кимдир боласини ўлдирса, ўчини олмагунича қўймайди. Хуллас, чин ота қилиши керак бўлган ҳамма ишни қилади.\nРамзий “ота”миз нима қиляптилар?\n“Мени чексиз ҳурмат қил! Менга сўзсиз итоат эт! Нима қилсам ҳам чида! Менга юзимга ҳам, орқамга ҳам уф дема!” деган бобда “отангман-боламсан” деяптилар-у, оталикнинг чинакам бурчига келганида, “Ановиси динчи, оқимчи – қаманглар! Мановиси гастирбайтир, дангаса – жирканаман! Буниси исёнчи демократ – йўқотинглар! Тўртта-бештаси четга чиқиб кетиб ҳам мени тинч қўймаяпти – бошини олиб келинглар!” деб дод-вой солиб юрибдилар.\nХўп, дейлик, булар ғашини келтиргани учун “ота” уларга жазо бераётгандир, деб ўйлайлик, аммо ўз ҳолича юрган, фақат тирикчилик учунгина Қозоғистонга ё Ўрусияга чиқиб кетиб, у ёқларда билинмаган сабаблар билан ўлдирилиб юборилаётган, мамлакатга қўйни-қўнжи пулга тўлиб эмас, тобут ичида қайтаётган “болалари”га ҳеч қайғуряптими бу “ота”? Қаёқда! Ҳали чет элларда қул бўлиб юрган биронта ватандошга эга чиққанини, оталик қилганини билмаймиз. Ҳатто Ўрусия, давлат ўлароқ, ўлган ўзбекларга эга чиқишини сўраб Масковдаги элчихонамизга расман мурожаат қилганида ҳам “муҳтарам Ота”миз элчихона оғзи билан: “Улар бу ёққа келаётганида расмий рухсат олмаган, қонунга терс йўл билан келган, шунинг учун уларга биз эгалик қила олмаймиз!” деганига ҳали кўп бўлмади. Бошқача айтганда: “Улар менинг болам эмас!” деганидир бу. Ўз боласидан тонганидир.\nЧинакам ота шунақа қиладими, “ота”?!\nЎзини ҳурмат қилган ҳар қандай давлат ҳатто ёш бола, ҳатто гўдак бўлса ҳам (айниқса четда), ҳар бир фуқаросини ҳимоя қилишга, орқасида туришга мажбур.\nКўплар кўзи тушгандир: Ўрусия телеканаллари четэллик оилалар асраб олган ўрис болалар тақдирини доим ёритиб туради. Битта амрикалик оила асранди боласини роса ураркан. Иккинчи оила жазо ўлароқ болани ёз чилласида мошина ичига қамаб қўйибди, бола ўлибди… Ўрусия жамоатчилиги оёққа турди. Матбуот ёзди. Давлат аралашди. “Ўрис ватандоши дунёнинг қайси бир чеккасида бўлса ҳам бурнини қонатиб қўймаймиз!” деб баёнот берилди. Ҳатто суд орқали у болалардан бири асирликдан қутқариб мамлакатга қайтариб олиб келинди.\nҲол бу ки, у бир асранди бола эди! Айби ҳам бўлгандир, тарбия учун таъзир берилгандир. Ўрусиянинг ўзида бунақа болалардан юзминглаби ҳар куни алкаш ота-онасидан бешбаттар калтак еб ётибди! Аммо чет масаласи – бошқа. Бола чет элда ҳақсиз еган битта тарсаки у боланинг мамлакати, давлати бетига урилган тарсаки деб баҳоланади. Шунга кўра муносабат кўрсатилиши лозим бўлади.\nАмриканинг ўзи ҳам дунёнинг ҳамма бурчагида ҳар битта ватандошининг, ҳатто у бугун туғилган чақалоқ бўлса-да, орқасида туради, бошига мушкул тушса, элчилик йўллари билан ўша заҳоти етиб боради.\nТуркия Бош вазири Олмонияда туркларга нисбатан миллатчилик ҳаракатлари кузатилган заҳоти “Туркиядаги ҳар бир ватандош каби четдаги турклар ҳам бизнинг қанотимиз остидадир. Бир туркка ҳақсиз ёмон муомала кўрсатилса, биз ҳам шунга яраша муносабатда бўламиз!” дея қаттиқ турди. Ўзи Олмонияга борди, у ерда яшаётган, ишлаётган миллатдошларининг муаммоларини ўрганди, “Турклар туркча ўқишга ҳаққи бор!” деб охирги хулосасини айтди. Сўнгра Олмониянинг канслери Анжела Меркелни Туркияга чорлаб, Истанбулнинг бир мактабига олиб бориб, бу ерда немис болаларига қандай шароитлар яратилганини кўрсатди. Шу билан иш бости-бости бўлди. Олмониядаги миллатчилик-ирқчилик кайфиятлари ҳам анча ҳовуридан тушди.\nЁки бошқа мисол. Ер юзининг қайси нуқтасида битта жуҳуднинг бурни қонаса, дунё бўйлаб сочилган бутун жуҳуд матбуоти, орқасидан Исроил давлати оёққа туради. “Фалон мамлакатда жуҳудга қарши ҳаракатлар (антисемитизм) кучайиб кетди!.. Биз ўзи ҳамма замонларда жабр кўрган миллатмиз… Бошимиздан холокостни кечирганимиз каммиди?!” дея, худди йиғи девори ёнида тургандек, ҳўнг-ҳўнг йиғлаб оламга ғавғо солади. Роса кўпиртиради, лекин миллатининг орқасида турганини ҳаммага ҳис эттиради.\nКундалик ҳаётда бунақа мисоллар кўп. Шундай бўлиши табиий ҳам.\nХўш, бизнинг Ўзбекистонда-чи? Ўзбекистон давлати ҳар бир ватандошининг орқасида турибдими? Ё, ватан ичида бўлганидек, четда ҳам ўзбекнинг қадри бир пулми?


Apple Watch қурилмасининг янги авлоди 2016 йилнинг июнь ойида чиқиши маълум бўлди\n08:13 / 17.11.2015\nApple компаниясининг етказиб берувчиларидан бири бўлмиш Quanta берган маълумотга кўра, Apple Watch 2 “ақлли” соатлари иккинчи чорак якунида чиқарилади.\nApple Watch`нинг биринчи авлоди ўтган йилнинг апрель ойида сотувга чиқарилган эди. Дастлаб Apple Watch соатларини етказиб бериш чекланган эди, аммо Apple уни ишлаб чиқариш ҳамжмини орттиргач, ушбу муаммо бартараф этилди.\nApple компаниясининг тақиб юриладиган янги қурилмаси ҳақида Quanta бўлинмаси бошлиғи Барри Лэм атрофлича маълумот бериб ўтган.\nХитойнинг United Daily News нашри ёзишича, Лэм қурилма қисмлари ва дастурий таъминотнинг янгилангани боис кейинги йилда Apple Watch соатлари сотуви сезиларли равишда ўсишини маълум қилган.\nҲозирча Apple Watch қурилмасининг янги авлоди ҳақида маълумотлар жуда кам. Июль ойида тарқалган овозаларга кўра, янги моделнинг дизайни аввалгиси билан бир хил бўлади. Фарқли тарафини кучли батарея ва юқори сифатли экранда деб кўрсатишмоқда.


Jugend Fussball Leistungszentrum in Taschkent болалар мактаби 2017 йил апрель ойида ташкил этилган бўлиб, асосий мақсад Германия футболи анъаналарига мос тарзда болалар футболини ривожлантиришдан иборат. Мактабда Европа стандартлари бўйича иш олиб борилади. Унга кўра асосий урғу футбол сир-асрорлари билан биргаликда болаларга инглиз ва немис тилларини ўргатишга ҳам қаратилади. Малакали методистлар тарбияланувчиларга мактаб дарсларини ўзлаштириб боришга ҳам ёрдам беради. Мактабимизнинг келажакдаги асосий мақсади – 10 йиллик муддат давомида Европадаги кучли бешлик (Германия, Англия, Испания, Италия ва Франция чемпионатлари) даражасидаги футболчи етиштириш.\nОктябрь ойида 5 ёшдан 10 ёшгача бўлган болалар ва қизлардан янги гуруҳлар ташкил этилади. Ҳар бир гуруҳда 15 нафардан тарбияланувчи машғулот олиб боради. Мактабимизда шунингдек махсус мураббийлар томонидан сувда сузиш бўйича алоҳида дарслар ўтилиши кўзда тутилган.\nФутбол мураббийлари йилда икки марта Германиядаги ҳамкоримиз - Jugend Fussball Leistungszentrum in Schlotheim базасида малака ошириб қайтади. Шунингдек немис мураббийлари ҳам ҳар йили икки бора мактабимизга ташриф буюриб, тарбияланувчиларни кўрикдан ўтказади. Энг иқтидорли болалар Jugend Fussball Leistungszentrum in Schlotheim ҳисобидан Германияда машғулот ўтаб қайтади.\nТўлиқ маълумот учун: +998909999890, +998951959890\nЭлектрон почта: info@jfl-tashkent.uz\nКариев Дилшод (директор)\nКариева Рано (Администратор)\nКосимов Зафар (Пресс-атташе)\nМузаппаров Садулла (Учитель английского языка)\nАхмедова Марфуа (Методист)\nAddress: NBU Stadium (Start)\nOffice: Tashkent, st. Babur 40b\nContact phone: +99890 9999890, +998 95 1959890\nTashkent, Uzbekistan, Babur street, 40b\nPhone: +99871 268 94 38\nPhone: +99895 195 98 90\nPhone: +99890 999 98 90


Германия Мудофаа вазирлиги Кобулда бомба портлаши натижасида уч германиялик аскар ҳалок бўлганини маълум қилди.\nУлар Афғонистонда жойлаштирилган Халқаро тинчлик ўрнатувчи қўшинлар аскарлари бўлган.\nБундан ташқари, ҳодиса натижасида яна 10 одам нобуд бўлган. Уларнинг аксарияти - афғонистонликлардир. Кобул полициясига кўра, воқеа тафсилотлари аниқланмоқда. Полиция бомбанинг ё автобусда ёки такси автомашинасида бўлганини тахмин қилган. Бироқ Германия қўшинлари вакили бомба жойлаштирилган автомашина автобусга келиб урилгани ва натижада ҳам автобус, ҳам автомашинанинг ўзи портлаганини таъкидлади.


Орамизда содда инсонлар кўп. Табиийки, бундан фойдаланувчи фирибгарлар ҳам етарлича.\nМасалан, ҳалигача электрон почтага Либерия ёки Африканинг яна қайсидир бир давлатидан келадиган хатларга ишонишади. У хатларда ёки қандайдир сиёсий қочоқ банкдаги фалон миллион долларини унга бермоқчи эканлигини айтади ёки қандайдир танловларда ўзидан-ўзи ютуқ чиққани ёзилади. Бу ахир 20 йил олдинги фирибгарларнинг эски усули-ку, наҳотки ҳалигача шунга ишонсангиз, а? (менга келган хатнинг суратини пастда илова қиламан).\nШу пулни олиш учун ҳужжатларни расмийлаштиришга озгина харажат кетади, ўшанчун фалонча пулни бизга юбор, кейин Сенга 1 млн доллар ўтказиб берамиз, дейишади. Пулни оладию, қарабсизки, 1та Прадо, 2та Малибу, 3та Каптива, Тошкент Ситидан квартира, Бўстонлиқдан дача ҳақидаги орзулар чиппакка чиқади.\nЯқинда Телеграмда «БанкирБот» деган битта нарса чиқди. Нима эмиш, бирорта дўстингиз Сиз орқали ботга аъзо бўлса, Сизга 3 доллар берармиш. Бирор каналдаги битта постни мажбуран кўрсангиз, Сизга 2 доллар берармиш. Бот тавсия қилган бирорта каналга аъзо бўлсангиз, 1 доллар олармишсиз.\nНақадар зўр! Белни оғритмай жарақ-жарақ пул топишнинг бундан осон йўли йўқ-ку, тўғрими?!\nАфсуски минглаб инсонлар шунақа ўйлаяпти. Ўзимга ҳам жуда кўп линклар юборишди. Группаларку «БанкирБот»га тўлиб кетди. Эҳ, бунчалар содда бўлмасангиз-а...\nБотнинг фирибгарлиги нимада?\nБотда 100 доллар ишлаганингиздан кейин, пулни ечиб олишингиз мумкинлиги айтилади. 100 доллар ишлаш учун Сиз уларнинг қанчадан-қанча рекламаларига текин ишчи сифатида ишлаб берасиз. Улар шундан пул топишади.\nХўп, пулни беришса бўлдимасми, реклама қилсак қилибмиз-да, демоқчимисиз? Шошилманг.\nПулни олишга келганда Сизни ўзингизни «кийдиришади». БанкирБотда 100 доллардан кўп пул ишлаган ва пулни олишга уриниб кўрган бир дўстимизнинг ҳикояси:\n«Пул миқдори 100$ дан ошгандан кейин пулни Qiwi орқали ечишга қарор қилинди. Ечмоқчи бўлинганда сизни тўлов тизимингиз рубл билан ишлар экан пулни конвертация қилиш учун 70 рубл (1$) тўланг дейишди, тўланди.\n2-уринишда энди «сизни тўлов тизимингиз сизни верификация қилмаган экан, шунинг учун 95 рубл тўланг, кейин 95 рублни қолган пулизга қўшиб қайтариб берамиз» дейишди, тўланди.\n3-уринишда «тўлов тизими хизматлари учун 200 рубл тўланг дейишди», тўланди.\n4-уринишда «пулни ечиб олиш учун электрон рақамли имзо сотиб олишингиз керак» дейишди, электрон рақамли имзо 290 рубл турар экан ва шу ерда фирибгарларга бошқа тўланмасликка қарор қилинди.\nҚайта алоқага ёзилган хабарларнинг ҳаммаси бефойда бўлди, жавоб беришмади».\nКўпчилик ҳамма тўловни қилиб ҳам, ҳозиргача кутиб юрганини, ҳеч қанақа пул тушмаганини, улар эса дом-дараксиз йўқолиб кетишганини ёзишмоқда.\nХуллас, улардан пул оламан деб овора бўлманглар. Унутманг, текин пишлоқ фақат қопқонда бўлади! Содда бўлманг.\n2018-12-30 10:36:58 | 527 | 0 |\nОлий суднинг хати изсиз йўқолди!\n2018-10-26 20:02:33 635 0\n2019-03-12 16:25:32 544 0\n2019-03-29 21:27:53 480 0\n2019-04-26 13:35:12 486 0\n2018-12-15 17:43:25 472 0\n2018-10-27 16:03:42 526 0


Шофирконлик аёлларнинг сиёсий фаоллиги оширилди | "Адолат" СДП\nЎзбекистон “Адолат” СДП Шофиркон туман Кенгаши томонидан “Пашмон” МФЙда “Аёлларнинг сиёсий фаоллигини ошириш – давр талаби” шиори остида давра суҳбати ташкил этилди. Унда партия ходимлари, депутатлар, МФЙ аёллари ва фаоллари иштирок этишди.\nТадбирдан асосий мақсад аёлларнинг жамият ҳаётида тутган ўрни ва ролини ошириш, сайлов жараёнларида уларнинг фаоллигини таъминлаш, қабул қилинган сўнгги қарор ва фармонлар моҳияти билан таништиришдан иборат бўлди.\nСўзга чиққан Халқ депутатлари Шофиркон туман Кенгаши депутати Ҳамрогул Ашурова жорий йилда қабул қилинган “Хотин-қизлар ва эркаклар учун тенг ҳуқуқ ҳамда имкониятлар кафолатлари тўғрисида”ги қонун мазмун-моҳиятига аёлларнинг эътиборини қаратди. Айниқса, уларнинг ваколатлари, давлат органларидаги фаолиятлари, тенг ҳуқуқ ва имкониятлари кафолатлари тўғрисидаги маълумотлар тадбир иштирокчиларининг фаоллигини оширди.\nДавра суҳбати давомида партия туман Кенгаши раиси томонидан эса яқин кунларда бўлиб ўтадиган Олий Мажлис Қонунчилик палатаси ва маҳаллий Кенгаш депутатлик сайловларида аёллар сиёсий фаоллигини ошириб, дунёқарашини кенгайтириб бориши лозимлиги таъкидланди. Шунингдек, овоз бериш тартиби ва жараёнлари хусусида ҳам тушунчалар берилди.\n- Партия томонидан ўтказилган давра суҳбати ўзининг сиёсий маълумотларга бойлиги билан аҳамиятли бўлди. Маҳалла аёллари ҳуқуқ ва эркинликларини билиш баробарида, қатор қонун ва кодекслар моҳияти тўғрисидаги маълумотлар билан танишди. Асосийси, сайловда ҳар бир фуқаронинг фаол иштирок этиши лозимлиги тўғрисидаги фикрлар уларнинг фуқаролик позицияларини шакллантирди, - дейди “Пашмон” МФЙ мутахассиси Гулнора Ширинова.\nТадбир сўнгида аёлларнинг фикр-мулоҳазалари ўрганилди, билдирилган таклифлари алоҳида эътиборга олинди.


Мавзу: "Xiaomi Mi A1" - Terabayt.Uz\nМавзу: "Xiaomi Mi A1"\nЭнг зарарли смартфонлар ўнталиги (2019 йил февраль): биринчи ўринда – Xiaomi’нинг оммабоп модели!\nStatista таҳлил компанияси махсус тадқиқот ўтказиб, энг кўп нурланиш тарқатувчи смартфонлар ўнталигини эълон қилди. Унда смартфонларнинг SAR кўрсаткичлари акс эттирилган.\nЎзбекистондаги энг арзон қўш камерали смартфонлар ва уларнинг нархлари\nФойдаланувчилар учун смартфоннинг камера имкониятлари ҳам муҳим аҳамиятга эга. Қуйида юртимизда сотилаётган, қўшалоқ камерага эга бўлган ҳамёнбоп смартфонлар ҳақида қисқача маълумот бериб ўтмоқдамиз.\nXiaomi тунда портлаган смартфон ўрнига янгисини бериб, ҳодиса сабабини расман изоҳлади\nБу – Xiaomi смартфонларида портлаш қайд этилган биринчи ҳолатдир. Аммо компания воқеага бефарқ бўлмасдан, сабабиниям аниқлаб, фойдаланувчининг телефонини худди шундай яп-янгисига алмаштириб берди.\nИЛК БОР: Xiaomi смартфони ухлаётган эгаси ёнида портлаб кетди!\nXiaomi форумида Mi A1 смартфони батареясининг портлагани ҳақидаги илк маълумот эълон қилинди. Яхшиямки, бу ҳолат ёнғинга сабаб бўлмаган ва шундоққина eнинг ёнида ухлаб ётган эгасига зарар етмаган.\nЭнг кўп радиация нури тарқатувчи смартфонлар рейтинги билан танишинг! (2018 йил, сентябрь)\nStatista нашри куни кеча эълон қилган рейтинг турли смартфон моделларининг радиация нурлари тарқатиш даражасини кўрсатади. Унда юқори ўринларни хитойлик смартфонсозлар маҳсулотлари эгаллаган.\nМартнинг энг харидоргир смартфонлари ва юртимиздаги баҳоси\nАйни пайтда эса бу бозорда тезкор оммалашаётган смартфонлар мавжуд. Эҳтимол, улар эртага ҳеч кимни қизиқтирмас, бироқ бугун уларни харид қилиш миллионлаб харидорларнинг истаги.\nТенг нархли Redmi Note 5 яхшими ёки Mi A1?\nXiaomi Redmi Note 5 жаҳоннинг айрим мамлакатларида, жумладан Ўзбекистонда ҳам "Xiaomi Redmi 5 Plus" номи остида сотувга чиқарилган.\nТоп-7: юртимизда энг харидоргир Xiaomi смартфонлари ва нархлари (4 Март)\nБугун Тошкентда ёмғир тинмаган бўлса ҳам, "Малика" харидорлар билан гавжум. Байрам тадориги авжида. Ҳар ким ўзига маъқул келган смартфон моделларини ўрганиб, муносибларини харид қилмоқда.\nМиллионлаб Xiaomi смартфонлари эгаларининг яна омади келмади\nЎтган гал девайснинг тезлиги пасайган ва қувватининг тез тугаб қолаётган бўлса, ҳозиргисида жиддий муаммолар мавжуд – телефон вақти-вақти билан қотиб қолиши, баъзан эса ўчиб қолиши ҳам кузатилмоқда.\nXiaomi расмий дўконида Mi A1 илк маротаба арзонлашди\nҚўш сенсорли илғор бош камерага эга бўлган Xiaomi Mi A1'даги 2 та қўш сенсорнинг ҳар бири 12 МП аниқлигида. Бу эса сурат фонини ғира-шира қилиб олиш, тасвирни 2 карра оптик яқинлаштириш имконини беради.\nҚай бирини олсам экан: Xiaomi Mi A1 ёки Nokia 6 (2018)?\nҲамёнбоп смартфонлар орасида рақиблар кўпаймоқда. Бу эса харидорни чалғитиб қўяди. Шу ўринда биздан ҳам тез-тез маслаҳат сўраб туришади. Nokia 6 ҳам юртимиз смартфон бозорига кириб келиши муносабати билан ҳозирда ...\nТоп-7: Ўзбекистонда яхши сотилаётган Xiaomi смартфонлари ва нарх-навоси\nҚуйида бренднинг юртимизда яхши сотилаётган 7 смартфон моделини сайтимиздан энг кўп изланган моделларга кўра, саралашга ҳаракат қилдик.\n"Қайси яхши, Xiaomi Mi A1'ми ёки Xiaomi Mi5X?"\nКўпчиликда шундай савол туғилмоқда: "қайси бирини олсам бўлади?". Бизнинг таҳририятга ҳам бу борада кўплаб саволлар келиб тушмоқда.\nЯнги йил арафасида энг оммалашган смартфонлар "Топ-10"лиги!\nЯнги йилга оз қолди ва мобил алоқа қурилмалари сотиладиган дўконлар ҳозирданоқ байрам чегирмалари ва турли акцияларни эълон қилишга тайёргарлик кўришмоқда.\nЭкспертлар кузнинг 5 та энг яхши ҳамёнбоп смартфонларини айтишди\nҚуйида экспертлар томонидан эътироф этилган энг муносиб смартфон моделларини эълон қиламиз. Улар техник хусусиятлари ва яхши сотилишига кўра рейтингдан ўрин олган.\nXiaomi'нинг янги ҳамёнбоп моделларининг olx.uz'даги нархлари\nXiaomi компаниясининг сўнгги ҳамёнбоп смартфонлари ҳам юртимиз смартфон бозорида юқори суръатларда сотилмоқда.\nҲамёнбоп Xiaomi Mi A1 AliExpress'да рекорд даражада арзонлашди\nҚўш сенсорли илғор бош камерага эга бўлган Xiaomi Mi A1 12 сентябрдан бошлаб халқаро бозорда 230 АҚШ долларидан ( 4+64 ГБ талқини) сотувга чиқарилган эди.


Юракни соғлом сақлашнинг осон йўли топилди - Hidoyat.uz\nАсосий саҳифа Мақолалар Юракни соғлом сақлашнинг осон йўли топилди\nЧоп этилди Aprel 2, 2019 Юракни соғлом сақлашнинг осон йўли топилдиda fikr bildirishni o'chirish\nЮнонистондаги Афина Миллий Университетининг мутахассислари гуруҳи нонушта ва юрак соғлиги ўртасидаги боғлиқликни топди, дея хабар беради «Корреспондент».\nОлимлар тадқиқот учун Юнонистоннинг Коринф шаҳрининг 40 дан 99 ёшгача бўлган икки мингдан ортиқ аҳолисини жалб қилди. Иштирокчилар ўзларининг турмуш тарзи ҳақида сўзлаб, зарур таҳлиллардан ўтган.\nАниқланишича, мунтазам нонушта қилиш қон томирларида ёғ ажралиш хавфини камайтиради ва уларни янада мослашувчан қилади. Мунтазам равишда нонушта тановвул қилмайдиган одамларда артерияларнинг қаттиқлиги 15 фоизга ошади.\nШунингдек, юракнинг саломатлигига телевизор кўп кўриш ҳам салбий таъсир қилади. Ҳафтада 21 соатдан зиёдроқ телевизор кўриш қон босими ошишини 68 фоизга ва диабет ривожланишини 50 фоизга оширади.\nҚайд этилишича, уй ишларига минимал равишда ҳам энергия ажратиш ҳам саломатликка ижобий таъсир кўрсатади.\nФото: Claudia Gaiotto\nЭнг кўп китоб қайси маҳаллада ўқилади?


Трамп сайловларда мағлуб бўлишига олиб келиши мумкин бўлган ягона сабабни айтди\n09:10 / 19.06.2020\nАҚШ президенти Дональд Трампнинг таъкидлашича, ноябрда ўтадиган президент сайловларида коронавирус пандемияси сабабли почта орқали овоз бериш сабабли мағлубиятга учраши мумкин. Трампнинг фикрича, Демократик партия томонидан қўллаб-қувватланаётган бундай усулда овоз бериш қонунни бузиши мумкин.\nАҚШ президенти бу ҳақда The Washington Times нашрига берган интервьюсида айтиб ўтди.\n“Почта орқали овоз бериш – мағлуб бўлишим мумкин бўлган ягона вариантдир, чунки улар [демократлар] алдашади, талончилик қилишади ва ўғирлашади”, деб айтган Трамп. Унинг таъкидлашича. демократлар баъзи, айниқса республикачилар позициялари кучли бўлган ҳудудларга сайлов бюллетенларини жўнатишмаяпти. АҚШ президентининг айтишича, бундай усулда овоз бериш қонун бузилишларига олиб келиши мумкинлигига ишончи комил.\nТрампнинг таъкидлашича, АҚШнинг собиқ вице-президенти, АҚШ президенти лавозимига номзод Жозеф Байден Трампга 2016 йилги президент сайловларида рақиб бўлган АҚШнинг собиқ давлат котиби Хиллари Клинтонга нисбатан кучсиз рақибдир.\n“У [Байден] кучсизроқ, бироқ машина [Демократик партия] кучли, чунки улар тушкун ҳолатдалар”, деб айтган Трамп.\n77 ёшли Байден бўлғуси сайловларда 74 ёшли Трампнинг асосий рақиби ҳисобланади. Апрель бошида Байден Демократик партиядан ягона номзодга айлангани маълум бўлган.\nАввалроқ Трамп Байденни 40 йиллик сиёсий тажрибага эгалигига қарамай, “кучсиз сиёсатчи” деб атаган. Апрель охирида АҚШ президенти пандемия сабабли сайловларда овоз беришни кўчириш режаси йўқлигини маълум қилган.\nТрамп ва Байдендан ташқари, АҚШ президенти сайловларида иштирок этиш истагини сенатор-демократ Тулси Габбард, Калифорниядан сенатор-демократ Камала Харрис, Миннесотадан сенатор-демократ Эми Клобушар, Вашингтон штати губернатори Жон Инсли, собиқ депутат Бето О’Рурк ва Сан-Антонио мэри Жулиан Кастро билдирган.\n10:31 / 18.07.2020\nСурияда парламент сайловларига бир кун қолганида сокинлик куни эълон қилинди\n08:45 / 17.07.2020\nЛондон: Россия 2019 йилги умуммиллий сайловларга аралашишга уринган\n22:31 / 05.07.2020\nЛотин Америкасида пандемия бошидан бери илк сайловлар бўлиб ўтмоқда


«Ўзбекистон» санаторийлари Амир Олимхонникими?\n16.06.2018 11:27 0 665\nСочи, Кисловодск ва Ялта шаҳарларининг ҳар бирида «Ўзбекистон» номли сиҳатгоҳлар бор. Уларда дам олган кишилар ўзлари билан бир олам таассуротларга қўшиб, албатта, бу сиҳатгоҳлар билан боғлиқ турли афсона ва ривоятларни ҳам олиб келишади. Улардан энг кўп тарқалгани бу сиҳатгоҳлар ва улар жойлашган ерлар Бухоро ҳукмдори Амир Олимхоннинг мулки экани ва ҳозир ҳам улар Ўзбекистонга тегишли экани ҳақидаги гап.\nБу нарса қанчалик ҳақиқат? Бугун шу ҳақда суҳбатлашамиз.\nФото: Архитектура Сочи\nСочидаги «Ўзбекистон» санаторийсининг тантанали очилиш маросими 1977 йилнинг 7 январида бўлиб ўтган. Демак, бошидан айтиб қўяверамиз: бу сиҳатгоҳнинг Амир Олимхонга алоқаси йўқ.\nҲаммаси ўша пайтдаги Ўзбекистон раҳбари Шароф Рашидовнинг ташаббуси ва бу ишнинг бошида туриб, Москванинг рухсати билан сиҳатгоҳ учун ер олиш, лойиҳа чиздириши билан бошланган. Рашидовнинг ўзи Сочига бориб, сиҳатгоҳ барпо этиладиган жойни қадамлаб айланиб чиққан ва ўз таклифларини берган. Рашидов сиҳатгоҳ қурилиши учун Ўзбекистон ҳисобидан катта маблағ ажратган ва жуда кўп усталар, рассомларни юборган. Ўзбекистондан борган дурадгорлар, наққошлар, ёғоч ўймакорлиги санъати усталари шарқона услубдаги сиҳатгоҳни қисқа муддатларда қуриб, безаб бўлишган.\nСиҳатгоҳнинг лойиҳасини В.Шавернев, А.Потребич, Б.Усмонов ва Д.Латиповлар билан ҳаммуаллифликда чизган И.Ярошевский ва В.Очинскийларга Ҳамза номидаги Ўзбекистон давлат мукофоти берилган.\nСиҳатгоҳга шахсан Шароф Рашидов тавсияси билан «Ўзбекистон» номи берилган.\nАфсуски, маълум сабабларга кўра сиҳатгоҳнинг лойиҳаланган иккинчи қисми қурилмасдан қолиб кетган...\nСочидаги «Ўзбекистон» иттифоқ тарқалгач, анча вақт ҳеч кимга керак бўлмай ётди ва нурашни бошлади. Охир-оқибат у хароба ҳолига келиб қолди.\nБугунги кунда «Ўзбекистон» сиҳатгоҳи қўшни – Россия ИИВга қарашли «Салют» санаторийси таркибига киритилган ва фақат кўп қаватли биносигина олимпиада ўйинлари муносабати билан таъмирланган.\nБу сиҳатгоҳ 1932 йилнинг 7 ноябрида Октябр тўнтаришининг 15 йиллиги шарафига тантанали суратда очилган. Демак, бу сиҳатгоҳнинг ҳам Амир Олимхонга алоқаси йўқ.\nБу сиҳатгоҳ дастлаб бир қаватли ёзги уйлар кўринишида барпо этилган. Уруш йилларида бу ер ҳарбий госпиталга бўшатиб берилган.\nБу сиҳатгоҳ ҳам 1971 йилдан бошлаб Н.Қоржибеков бошчилигидаги тошкентлик архитекторлар томонидан лойиҳаланиб, қайта қурилган. Асосий ишлар 1980-йилларда амалга оширилган ва бу сиҳатгоҳнинг обод бўлишида ҳам давлатимизнинг ўша пайтдаги раҳбари Шароф Рашидов жонбозлик кўрсатган.\nБугунги кунда ҳам «Ўзбекистон» сиҳатгоҳи Ўзбекистон Президенти маъмурияти қошидаги тиббий марказга қарашли. Сиҳатгоҳнинг бош шифокори, шунингдек, кўплаб мутахассислар ҳам Ўзбекистон фуқаролари. Албатта, сиҳатгоҳда фаолият юритаётган врачлар, ҳамширалар орасида Россия фуқаролари ҳам оз эмас.\nКисловодскдаги «Ўзбекистон» сиҳатгоҳи 1,5 гектар майдонни эгаллаган ва у йил бўйи ишлайди. Сиҳатгоҳ бир йўла 170 кишига хизмат кўрсатади.\nЯлтадаги «Ўзбекистон» сиҳатгоҳи жойлашган бинолар 1907 — 1911-йиллар давомида рус архитектори Н.Тарасов томонидан лойиҳалаштирилиб, шарқона (мавритания) услубида, Керч тошларидан қурилган.\nМана шу сиҳатгоҳнинг Амир Олимхонга алоқаси бор.\nСиҳатгоҳ жойлашган ҳудудни ҳақиқатан ҳам 1898 йилда Амир Олимхоннинг отаси, Бухоро ҳукмдори Саййид Абдулаҳадхон Россия ҳукуматидан сотиб олган. Саййид Абдулаҳадхон ёз ойларини Ялтада ўтказишни хуш кўрар эди. Шунинг учун ҳам бу ерда ўз қароргоҳини барпо этишни ихтиёр этди. Дастлаб сотиб олган ерида ажойиб боғ барпо қилди. Бу боғни амир Дилкушо деб атади. Кейинчалик бирин-кетин тўртта қаср бино қилди. Барчасини Бухородан юборилган халқ усталари шарқона услубда қурди ва безатди. Афсуски, бугунги кунгача Саййид Абдулаҳадхон қурдирган бинолардан биргина қаср сақланиб қолган.\n1911 йилда Саййид Абдулаҳадхон вафот этгач, Бухоро тахти ҳам, унинг Ялтадаги қароргоҳи ҳам унинг ўғли Амир Саййид Олимхон мулкига айланди.\n1917 йилги тўнтаришдан кейин барча нарса йўқсиллар мулки деб эълон қилингани сингари Амир Олимхоннинг ёзги қароргоҳи ҳам халқ мулки дейилди. Хайриятки, амирдан қолган дея тўпга тутилмади ва бу ерда 1921 йилда Ялта Шарқ музейи очилди.\nЎша пайтдаги шўронинг катталарида оз-моз инсоф бўлганми ёки бизнинг катталар қаттиқ туриб, ҳақини талаб қилганми, Саййид Абдулаҳадхоннинг Россия императоридан олган васиқаси кучини кўрсатганми, ҳайтовур, 1924 йилнинг 23 майида қабул қилинган Қирим МИҚ президиуми қарори билан Амир Олимхоннинг мулки абадий фойдаланиш учун Ўзбекистон меҳнаткашлари ихтиёрига берилди. Эътибор беринг: абадий!\nАна шундан кейин бу ер «Ўзбекистон» санаторийси номини олди ва ҳар йили юртдошларимиз бу ерда дам олиб, саломатлигини тиклаб келадиган бўлишди.\n1924 — 1927-йилларда бу ер дам олиш уйи, яъни «дом отдиха» эди. 1927 — 1969-йилларда сил касалини даволайдиган санаторийга айланди. 1969 йилдан бошлаб, сиҳатгоҳ асаб ва жисмоний касалликлар бартараф этиладиган санаторий сифатида фаолиятини давом эттирди.\nУруш даврида сиҳатгоҳ, айниқса амир қасри жиддий шикастланди. Фашистлар қуёш ваннаси қабул қиладиган иншоот, метеостанция ва бошқаларни йўқ қилдилар. Боғни ҳам вайрон қилдилар. Саййид Абдулаҳадхон йиққан ноёб осори атиқалар, мафтункор суратлар ҳам ўша йиллари ўғирлаб кетилди.\nЯлтадаги «Ўзбекистон»да ҳам асосан 1970 йилдан кейин Шароф Рашидов жонбозлиги билан катта таъмирлаш, ободончилик ишлари амалга оширилди.\nЯна бир нарсани қайд этиш лозимки, Бухоро амири Саййид Абдулаҳадхон Ялтани жуда яхши кўрар, бу шаҳарнинг ободончилиги учун жуда катта маблағлар сарфлаган эди. Унинг шаҳар маъмурлиги учун қилган хизматларини Ялта шаҳрининг раҳбарлари ҳам муносиб қадрладилар ва Саййид Абдулаҳадхонни Ялтанинг фахрий фуқароси деб эълон қилган эдилар. Ялтадаги кўчалардан бири унинг номи билан аталган эди...\nАйтганча, Бухоро амири Железноводск шаҳрида ҳам қаср қурдирган эди.\n«Ўзбекистон» сиҳатгоҳи Амир боғида жойлашган, аммо амирнинг қасрига Қора денгиз флотининг «Ялта» санаторийси «кириб олган»...\nЯлтадаги «Ўзбекистон» сиҳатгоҳи ҳам йил бўйи ишлайди ва бир йўла 240 дам олувчига хизмат кўрсата олади.\n«Пулинг бўлса халтада, дам оласан Ялтада»\nХалқ бу иборани бекорга тўқимаган. Ялтадаги оромгоҳларни Бухоро амири қурганда ҳам, шўролар бу масканларни халқнинг дам оладиган сиҳатгоҳлари деб эълон қилганда ҳам, ҳатто Шароф Рашидов қурган ё обод қилганда ҳам «халтасида» пули бўлмаган оддий одамлар бу жойларда дам ололмаган. Амир замонидан бери у жойларда бойлар, кейинчалик партия ва давлат арбоблари, раис бобо, райком бобо, обком боболар, энг ками ОблОНО, РайОНО мудирлари бўлган боболар дам олишган.\nФақат мустақилликка эришганимиздан кейингина том маънода халқ дам оладиган масканларга айланган ўша оромгоҳларда пул топишга ақли етган тадбиркорлар, ишбилармонлар, тижоратчилар ҳам дам оладиган бўлди. Аммо шунда ҳам истаган киши бориб, дам олиб кела олмайди. Сабаби, бориб келиш, самолёт чиптасининг ўзи фалон пул, сиҳатгоҳнинг йўлланмаси ҳам писмадон пул. Мисол учун Ургут туманининг бутун бошли Жаласой деган қишлоғидан Амир Олимхон замонидан бери раис бободан бошқа фақат бир киши, яъни ушбу сатрлар муаллифи «Ўзбекистон» санаторийсида дам олган ва у ҳам бўлса машаққатли меҳнати шарофати билан...\nКим ва қачон қурдирганидан қатъи назар Қора денгиз бўйидаги дам олишга мос бу учала шаҳарда ҳам фаолият юритаётган «Ўзбекистон» сиҳатгоҳлари юртимизнинг бир бўлагидек, халқимиз фахрланишига арзийдиган иншоотлардир.\nЎзбекистон мустақилликка эришгач, бу сиҳатгоҳларни таъмирлаш, обод қилиш ишларига алоҳида эътибор берилмоқда ва уларда ҳар йили минглаб юртдошларимиз дам олиб, ўз саломатликларини тиклаб қайтишмоқда.\nМинг марта гапиргандан кўра бир марта кўрган афзал дейдилар. Яхшиси, ўзингиз боринг ва бу шаҳарларнинг, «Ўзбекистон» сиҳатгоҳларининг гўзаллигини ўз кўзингиз билан кўринг!\nСиҳатгоҳларнинг маъмурлари Кавказнинг шунақа жойларини кўрсатишадики, йўлбошловчилар шунақа ривоят ва афсоналарни айтиб беришадики, бу жойларни севиб қоласиз ва такрор-такрор боришни одат қиласиз.\nИшончимиз комилки, мақолани ўқиб, ёзда «Ўзбекистон» сиҳатгоҳларидан бирига боришни ният қилдингиз. Ниятингизга етинг! Кейин ўз таассуротларингизни бизга ёзиб юборишни ҳам унутманг!\nЎзбекистон Сочи Амир Олимхон санаторий Ялта Кисловодск\nБиз билган ва билмаган Чингиз Айтматов\nПрезидент бир ёну прокурор бир ён. Солижон Мирзажоновни қандай «синдиришди»? (видео)\nСиёсат 12/02, 18:00\nШавкат Мирзиёев Озарбайжон президентини ғалаба билан табриклади\nЖамият 12/02, 12:58\nЎзбекистонда разведкага оид иккита янги қонун лойиҳаси ишланади\nЖамият 12/02, 10:24\nЎзбекистон Хитойга гуманитар ёрдам жўнатди


Роналду Туриндан учиб кетди. У Манчестерга қайтмоқда\nПортугалиялик ҳужумчи Криштиану Роналду «Ювентус»ни тарк этди. Ижтимоий тармоқда у хусусий самолётда Туриндаги аэропортдан учиб кетгани акс этган видео тарқалди.\nФутболчи ўз агенти Жорже Мендеш билан ўз келажагини муҳокама қилмоқда. Шу вақтгача унинг кейинги жамоаси «Манчестер Сити» бўлиши ҳақида айтилаётганди. Энди Манчестернинг иккинчи жамоаси Роналдуни қайтариш пайига тушган. Яқин соатлар ичида унинг кейинги жамоаси номи маълум бўлади.\n«Ювентус» бош мураббийи Массимилиано Аллегри Роналдунинг клубни тарк этиш ҳақидаги қарори юзасидан муносабат билдирди.\n«Кеча Криштиану Роналду менга ортиқ «Ювентус»да ўйнамоқчи эмаслигини айтди. Шу туфайли у эртанги ўйинга чақирилмади. Ундан хафа эмасман. У кетишни истади, бу унинг танлови. У ўзига янги клуб изламоқда, «Юве»даги уч йиллик фаолияти учун унга миннатдорчилик билдиришимиз керак. Ҳаёт шундай», деган Аллегри.\nПортугалиялик футболчи «Ювентус»га 2018 йилда «Реал»дан келганди. У клуб сафида икки бор А Серияда ғолиб чиқди, икки марта Италия Суперкубогини қўлга киритди, шунингдек, Италия Кубоги соҳибига айланди.\nГвардиола ҳали ҳеч нарса ҳал бўлмаганини айтди\n«Манчестер Сити» устози Пеп Гвардиола Роналду унинг клубига келиши ҳақидаги хабарлар юзасидан изоҳ берди.\n«Криштиану қаерда ўйнашни ўзи ҳал қиладиган кам сонли футболчилардан, буни на мен ва на «Манчестер Сити» ҳал қилади.\nРоналду ва Месси ақл бовар қилмас футболчилар. Улар сўнгги 20-30 йилликнинг энг зўр футболчилари», деди у.\nБунгача Роналду «Ман Сити»га келиши, инглизлар клуби унга 2 йиллик шартнома таклиф этиши, «Ювентус» ушбу трансфердан 25-30 млн евро ишлаб олиши ҳақида хабарлар берилганди.\nОле собиқ жамоадошини ҳамкорликка чорлади\n«Манчестер Юнайтед» бош мураббийи Оле-Гуннар Сульшер Криштиану Роналдунинг келажаги борасидаги вазиятга аралашди.\n«Биз ҳамиша яқин мулоқотда бўлиб келганмиз. Бруну Фернандеш ҳам у билан гаплашиб туради. Роналду биз унга яқин эканимизни ҳис қилади. Агар у «Ювентус»дан кетаётган бўлса, билсинки, биз шу ердамиз.\nКриштиану - клубимиз афсонаси. Фикримча, у «Манчестер Юнайтед»да ўйнаган тарихдаги энг зўр футболчи. Омадим келиб у билан бирга тўп сурганман. Мен уни шуғуллантирганман ҳам. Кўрамиз, нима бўларкин», деди норвегиялик мутахассис.\nСулшер 1996-2007 йилларда «МЮ»да тўп сурган, 2003-2009 йилларда шу клуб аъзоси бўлган Роналду билан бирга тўрт мавсум ўйнаганди.\nКўп ўтмай ОАВда португалиялик юлдуз собиқ жамоасига қайтиши ҳақида хабар тарқалди.\nЖурналист Фабрицио Романо агент Жорже Мендеш бир неча кундан бери мижозининг «Манчестер Сити»га ўтиши бўйича музокара олиб боргани, аммо трансфер бўйича келишувга эришилмагани ҳақида ёзди.\n«Шаҳарликлар» шу вақтгача «Ювентус»га расмий таклиф юборишмади, аввалроқ клуб ва футболчи ўзаро шартнома тузилгани ҳақида тарқалган хабарлар тасдиқланмади.\nМаълум қилинишича, пайшанба куни кечқурун Мендеш «Манчестер Юнайтед» билан ҳам музокарага киришган.\n«Сити» курашдан чиқди, «МЮ» улоқни илиб кетди\nБу вақтда Роналду «Манчестер Сити»га ўтмаслиги маълум бўлиб улгурди.\nИнсайдер Фабрицио Романо ва бошқа манбалар «шаҳарликлар» ушбу 36 ёшли футболчининг трансфери бўйича музокаралардан чиққани ҳақида хабар тарқатишди.\nРоманонинг ёзишича, Роналду унга «МЮ»га қайтмоқчилигини айтган. «Қизил иблислар» собиқ футболчисига икки йиллик шартнома таклиф этаётгани маълум қилинган.\nЖурналист Марк Огденнинг ёзишича, бугун тонгда собиқ жамоадошлари билан олиб борилган ёзишмалар ҳам Роналдунинг қарорига таъсир кўрсатган.\nMEN нашрининг ёзишича, «МЮ»нинг афсонавий устози Сир Алекс Фергюсон ҳам вазиятга аралашиб, шогирдини яна шу клуб учун ўйнашга кўндирган. Манбанинг қўшимча қилишича, Роналду «МЮ»да ҳафтасига 270 минг фунт миқдорида маош олади, агентларнинг гонорарлари миқдори бўйича ҳам келишувга эришилган.\nНиҳоят энг ишончли инсайдерлардан бири Жанлука Ди Марцио ҳам Роналду тез орада «МЮ»га қайтишини билдирди.\nMirror манбаси хабарига кўра, «МЮ» Роналду учун «Ювентус»га 30 миллион евро таклиф қилган, аммо туринликлар трансфер доирасида Поль Погбани олишни истамоқда. Италиялик журналист Руди Галеттининг ёзишича, туринликлар франциялик футболчини қайтариш учун Роналдуга қўшиб 30 миллион евро тўлашга ҳам тайёр.


02 март 2021, Тошкент вақти: 07:23\nFacebook ижтимоий тармоғи орқали 15 февраль куни Озодликка келиб тушган видеода Миллий гвардия кийимидаги зобит караоке-бардаги диван ёстиғи тагига пичоқ деб ишонилаётган бир нарсани ташлаб қўйгани кўрилади. Видео давомида бу “предмет” Миллий Гвардия зобитлари томонидан “топилгани” акс этган.\nОзодлик бу видео лавҳани Ўзбекистон Бош прокуратурасига тақдим қилиб изоҳ сўради. Ўзбекистон Бош прокуратураси матбуот вакили “Видеода акс этган қонун бузилиш ҳолати синчиклаб ўрганилаëтганини” билдирди.\nВидеони ўз саҳифасида эълон қилган Facebook юзери иддаосига кўра¸ воқеа Фарғона вилоятидаги караоке-барлардан бирида бўлган. Суҳбатдош бу воқеа айнан қайси кун бўлганини аниқ айтиб бера олмади. Унинг ишонишича, видеода акс этган воқеа февраль ойи бошида содир бўлган.\n“Фарғона караоке клубининг кабиналаридан бирига Миллий гвардия зобитлари ўзлари пичоқ ташлаб, кейин клуб мижозларидан бирини подстава қилишган. Сен совуқ қурол билан таҳдид қилдинг, деб наряд ҳам чақиришган”,- дейди суҳбатдош.\nУнинг яна айтишича¸ караоке-барга ўрнатилган видео- назорат тизимидаги “камерага ëзилиб қолган тасвир боис кўнгилочар маскан мижозига тузоқ қўйилгани фош бўлди”.\nБу видеони кўздан кечирган Тошкентлик ҳуқуқшунос Саломат Ражабованинг Озодликка 15 февраль куни айтишича¸ “ҳуқуқий жиҳатдан муаммо йўқ”:\nУнинг яна айтишича¸ караоке-бар биносига видеокамера ўрнатиб, мижозлардан рухсат олмай, уларни кузатиш ҳам мавжуд қонунчиликка зид.\nОзодлик Фарғонадаги караоке-барлардан бири билан боғланди. Бар маъмури ўрганаётганимиз видео атрофидаги гапларни эшитганини айтаркан, гапни бу воқеа айнан уларда юз бермаганлигини таъкидлаш билан бошлади. Унинг айтишича¸ жорий йил 15 январдан бошлаб Фарғонадаги барча барлар ва умумуй овқатланиш жойларига пичоқ билан бориш тақиқланганини айтди. Бар эгасига кўра¸ уларга тақиқ ҳақида ҳужжат беришмаган.\n- Участка нозири ва яна икки киши келиб тайинлаб кетишди,- деди Фарғонадаги караоке-бар маъмури.\nПрезидент Шавкат Мирзиëев иштирокида 10 январь кунги селектор йиғинида сўзга чиққан Андижон вилоят ҳокими Шуҳрат Абдураҳманов “Жамоат жойларида совуқ қурол олиб юришни тақиқлаш”ни таклиф қилган эди. Бу таклиф “Зудлик билан қонунларда ўз акси топиши керак”, дея Адлия вазирлигига топшириқ берган мамлакат президенти Шавкат Мирзиëев пичоқ кўтарган ўсмир болалар жинояти ҳақида гапирган эди.\nАтираудаги қабристондан пичоқлаб ўлдирилган ўзбекистонлик аёл жасади топилди\nБеларусда 15 ёшли ўқувчи дарс пайтида ўқитувчи ва синфдошларини пичоқлади, икки одам ўлди


Сизнинг фарзандингиз етакчими (лидерми) ёки ювошми Қайси касбга мойиллигингизни биласизми? (Л.Йовайш -Г.В.Резапкина\nҲурматли ўқувчи! Қайси касбга мойиллигингизни\nбилмоқчи бўлсангиз, тақдим этилаётган\nжавоб беринг ва ўзингиз мойил бўлган касб ҳақида билиб олинг. Тест топшириқларини ўқинг ва ўзингизга мос келган жавоблардан бирини танланг. 1. Сизга қуйидагилардан қайси бирини амалга ошириш ёқади? A.\nҳар хил инсонлар билан мулоқот қилиш;\nкинога тушиш, китоб ўқиш, расм чизиш ва нутқ сўзлаш;\nҳисоб-китоб билан шуғулланиш, ҳужжатлар билан ишлаш\n. 2.Сизни китоб ва кинофильмларнинг қайси жиҳатлар кўпроқ ўзига жалб этади? A.\nмуаллифнинг фикрини ўқиш; B.асарнинг бадиий шакли, ёзувчи ва режиссёрнинг маҳорати;\nC.асар мазмуни ва қаҳрамонларнинг ҳаракатлари. 3.Сиз Нобел мукофотини кўпроқ қайси соҳа ходимларига берган маъқул деб ҳисоблайсиз? A.ижтимоий соҳа ходимларига;\nB.кон қидирув экспедицияси бошлиғи; C.бош ҳисобчи.\nA.инсонларнинг бир-бирларини тушунишлари; B.илмий кашфиётлар; C.ишлаб чиқаришнинг ривожланиши. 6.Агар сиз раҳбар бўлиб қолсангиз, биринчи\nнавбатда ишни нимадан бошлаган бўлардингиз? A.аҳил ва ҳамжиҳат жамоа тузардим; B.таълимнинг янги технологиялар билан ишлаб чиқаришни уйғунлаштирардим; C.ҳужжатлар юритишни тартибга солардим;\nАвтомобиллар кўргазмасидаги нима\nсизни кўпроқ қизиқтиради?\nA.автомобилларнинг ички тузилиши; B.автомобиллардан амалий фойдаланиш;\nC.автомобилларнинг ташқи кўриниши (ранги, дизайни)\n8.Сиз инсонлардаги қуйидаги қайси фазилатларни қадрлайсиз? A.дўстлик ва ғамхўрликни;\nB.жасурлик ва бардошлиликни; C.масъулият ва батартибликни.\nA.ҳар хил тажрибалар ва синовлар ўтказиш; B.шеър ёзиш, мусиқа басталаш ва расмлар чизиш; C.жисмоний тарбия билан шуғулланиш. 10.Агар хорижга сафар қилишингизга тўғри келса, сиз кўпроқ нимага эътибор қаратган бўлардим? A.бошқа мамлакатлар тарихи ва маданияти билан танишишга; B.альпинизм ва тоғ чанғи спорти билан танишишга; C.тадбиркорлар фаолияти билан танишишга.\n11.Сизни қуйидаги қайси суҳбат мавзуси кўпроқ қизиқтиради? A.инсонлар ўртасидаги муносабат; B.янги илмий фаразлар; C.машина ва компьютернинг янги модели ҳақидаги 12.Сиз мактабдаги қуйидаги тугараклардан қайси бирига иштирок этишни хоҳлайсиз? A.техника; B.мусиқа;\nC.спорт. 13.Сиз мактабда асосий эътиборни қуйидагилардан қайси бирига қаратиш керак деб ҳисоблайсиз? A.ўқитувчи билан ўқувчи муносабатларини яхшилашга; B.ўқувчиларни спорт билан шуғуллантириш ва уларни саломатлигини яхшилашга; C.тартиб-интизомни яхшилашга. 14.Сизга қуйидаги йўналишдаги кўрсатувлардан қайси бирини томоша қилиш ёқади? A.илмий –оммабоп фильмлар; B.санъат ва маданият ҳақидаги дастурлар; C.спорт дастурлари. 15.Сизга қуйидаги қайси касб эгаси бўлиш ёқади? A.болалар ёки ўсмирлар тарбиячиси; B.машиналар ва механизмлар билан ишловчи уста; C.табиат ҳодисаларини ўрганувчи.\n16.Қуйидаги масалалардан қайси бирини мактабнинг энг асосий вазифаси деб биласиз? A.ўқувчини одамлар билан муомала қилишга ўргатиш; B.ўқувчига билим бериш ; C.ўқувчини мустақил ишлашга ўргатиш . 17.Сизнингча, инсон яхши ҳаёт кечириши учун қуйидагилардан қайси бири муҳим? A.ижод билан шуғулланиши; B.соғлом турмуш тарзига эга бўлиши; C.режали иш юритиши. 18.\nДавлатнинг биринчи навбатда вазифаси: A.фуқороларнинг манфаат ва ҳуқуқларини ҳимоя қилиши;\nB.фан ва техникада ютуқларга эришишни таъминлаши; C.фуқороларнинг моддий фаровонлигини таъминлаши.\nСизга қуйидаги предметлардан қайси бири кўпроқ ёқади?\nA.товарлар савдоси билан шуғулланиш;\nB.товар ишлаб чиқариш;\nC.товар ишлаб чиқаришни режалаштириш.\n21.Сизга қайси мавзудаги мақолани ўқиш ёқади? A.буюк олимлар ва уларнинг кашфиётлари ҳақида; ;\nB.қизиқарли ихтиролар ҳақида;\nC.ёзувчилар, рассомлар, мусиқачилар ҳаёти ва ижоди ҳақида. 22.Сиз бўш вақтингизда қуйидагилардан қ билан машғул бўлишни ёқтирасизми?\nA.ўқиш, фантазия қилиш ва фикрлашни;\nB.ниманидир тузатиш, тикиш ва ҳайвонларни парваришлашни; C.кўргазмаларга, концертларга ва музейларга боришни.\nСиз бўш вақтингизда қуйидагилардан қайси бири билан машғул бўлишни ёқтирасиз?\nA.илмий кашфиётлар ҳақида\nB.бадиий кўргазмалар ҳақида\nC.иқтисодий вазиятлар ҳақида\n24. Сизга қуйидаги иш жойиларидан қайси бирида ишлаш ёқади? A.одамлар гавжум бўлган бинода\nB.ғайри-табиий шароитда ; C.оддий хонада\nАгар сизнинг жавобингизда қайси гуруҳ натижалари устунлик қилган бўлса, сиз ўша гуруҳ касбларига мойил саналасиз. А-гуруҳ. Одамлар билан ишлашга мойиллик.\nСизга бошқарув, таълим-тарбия, аҳолига хизмат кўрсатиш соҳалари билан боғлиқ, масалан, маиший хизмат кўрсатиш ходими, тиббиёт ходими, ахборот-маълумот тўплаш ва тарқатиш бўйича ходим ва шу сингари касбларни танлаш мақсадга мувофиқ. Сизда одамлар билан мулоқот ўрнатишга, ҳар хил инсонлар билан тез дўстлашиб кетиш лаёқатига, одамларнинг кайфиятини тушунадиган ва шунга мос муомала қила оладиган кишилар тоифасига кирасиз. Б-гуруҳ.Тадқиқотчиликка мойиллик. Сиз илмий-тадқиқот ишлари олиб боришга йўналтирилган касбларни танлашсангиз бўлади. Сизда махсус билимларни ўзлаштиришга лаёқатлилик билан бир қаторда, мақсадли ишлашни, муаммолар устида мулоҳазалашни, бевосита хулоса чиқаришни ва таҳлил қилишни ёқтирадиган инсонсиз. В-гуруҳ. Амалий фаолиятга мойиллик.\nГ-гуруҳ. Эстетик фаолият билан шуғулланишга мойиллик. Сиз ижодкорсиз. Сиз тасвирий санъат, мусиқа, бадиий-адабий, актёрлик ва саҳнада ишлаш лаёқатига эгасиз. Сизга мусиқа, адабиёт, актёрликка хос махсус қобилиятлардан ташқари мустақил ва ўзига хос фикрлай оласиз.\nСиз спортга, сайёҳатга, қидирув экспедиция ишларига, муҳофаза ва оператив–қидирув фаолияти ҳамда ҳарбий хизматчи бўлишга лаёқатлисиз. Сиз жисмоний жиҳатдан соғлом ва иродалий инсон бўлишни муҳим деб биласиз. Е-гуруҳ.Режалаштириш-иқтисодий фаолиятларга мойиллик.


Фекир гранд клублар таклифини рад этиб, «Бетис»да қолмоқчи\nИспаниянинг «Бетис» клуби яримҳимоячиси Набиль Фекир ёзги трансферлар вақтида жамоасини ўзгартирмоқчи эмас.\nEstadio Deportivo`нинг хабар беришича, 26 ёшли франциялик футболчи Европанинг бир қатор номдор клублари – «Милан», «Реал» ва «Арсенал»дан бўлаётган қизиқишларга қарамай, жамоасини ўзгартиришни хоҳламаяпти. Олдинроқ «Бетис» Фекирни 40 млн еродан камига қўйиб юбормаслигини маълум қилганди.\nМаълумот ўрнида, «Бетис» 2019 йилнинг ёзида Фекирни «Лион»дан 20 млн еврога сотиб олган. У жорий мавсумда Ла Лиганинг 22та ўйинида 7та гол урди ва 6та голга ассистентлик қилди. Унинг клуб билан амалдаги шартномаси 2023 йилгача мўлжалланган.


Президент сайловининг якуний натижаси эълон қилинди\n17 май 2021, Тошкент вақти: 09:03\nМарказий сайлов комиссиясининг бугун эълон қилган якуний натижалари 30 март кунги дастлабки ҳисоб-китоблардан мутлақо фарқ қилмайди.\nИслом Каримов 90,39 фоиз тўплаган яъни 17 миллион 122 минг 597 нафар сайловчи унга овоз берган.\nМСКга кўра, Акмал Саидов 3,08 фоиз, Ҳотамжон Кетмонов 2,92 фоиз, Наримон Умаров эса 2,05 фоиз овоз тўплаган.\nСайловда сайловчиларнинг 91,08 фоизи иштирок этган.\nМухолифатчилар президент сайлови мамлакат конституциясининг 90-моддаси - бир шахснинг икки муддатдан ортиқ президентликка даъво қила олмаслиги ҳақидаги тамойилга зид тарзда ўтказилганини даъво қилганди.\nМСК 6 апрель куни Каримовнинг айнан ушбу модда асосида президентлик курсига қайта ўтиргани ҳақида эълон қилди.\nТаҳлилчилар Ўзбекистонни 1989 йилдан бери бошқариб келаётган Ислом Каримовнинг ғалаба қилишига шубҳа қилмаётган эди.


Коронавирусга қарши курашиш Республика комиссиясининг мажлисида вакцина масаласи муҳокама қилинди – Fikrat.uz\nМамлакатимизда микробиология соҳасида дунё эътироф этадиган олимлар борлиги ва уларнинг фикрлари дунёда давом этаётган ўрганишларда аҳамиятли бўлаётганига хурсанд бўлдим. Улардан бири, Инновацион ривожланиш вазири Иброҳим Абдураҳмонов Ўзбекистонда Хитойнинг Зижилонг вакцинасини клиник синов натижалари бўйича тақдимот қилди.\nШахсий хулосаларим ҳақида икки оғиз айтмоқчиман.\nДунёда вакцина бизнеси бошланган. Ҳамма ўз вакцинасини ўтказишга ҳаракат қилмоқда. Кимдир ёпиқ, кимдир очиқ босим билан, кимдир илмий ҳамкорлик орқали. Комиссия ҳар қандай босим таъсирига берилмаган ҳолда энг хавфсиз вакцинани танлаш учун ҳаракат қилаётганига, мен шахсан тўлиқ ишондим.\nБугун дунёда 200 га яқин вакцина устида ишланаётган бўлса, Жаҳон соғлиқ ташкилоти биттагина вакцинани рўйхатдан ўтказибди – АҚШнинг Pfizer компанияси вакцинаси. Тушунарли. Лекин бу вакцинани энг яхшиси эмаслигини билиш учун натижаларга қараш етарли бўлди.\nБиз Хитойнинг Зижилонг, Россиянинг Спутник V, Британиянинг Астразанека ва Ҳиндистоннинг Бхарата Бионтек вакциналарини ўрганяпмиз. Хитой вакцинасини ишлашда бизнинг олимлар ҳам фаол иштирок этгани учун ушбу вакцина номланишида -УЗ қўшимчаси қўшилмоқда.\nБу соҳада билимдон эмасман, лекин тушунганларимни айтмоқчиман. Вакциналар 2 хил бўлади:\nа) Вируснинг ўзидан олинган вакцина (Спутник V). Тирик хужайрадан иборат вакцина кутилган вазифани бажарганидан кейинги узоқ даврда ўзини қандай тутишини билмаймиз. Яъни, вакцина қилинган одамнинг фарзандида қандайдир кутилмаган ген пайдо бўлиб қолмаслигига кафолат берилмаган;\nб) Ген муҳандислиги натижасида олинган вакцина (Зижилонг, Астразанека). Бу вакцинада фойдаланилган генлар юкланган вазифани бажарганидан кейин фаолликни тўхтатади ва танадан чиқиб кетади.\nБугунги кунда Ўзбекистонда 7 мингдан ортиқ одам шу вакцина билан эмланибди. Ижобий натижалар ҳақида шахсан эмланганлар айтиб беришди.\nБундан ташқари айрим вакциналарни ташиш ва сақлаш унча-мунча давлат ташкил қилиши қийин бўлган жиддий тизим талаб қилади. Масалан, вакцинани сақлаб туриш учун -80 даража совуқ ҳарорат таъминлаш, фойдаланишга тайёрлаш учун 2 кунлик махсус жараён зарур (Pfizer). Сақлаш муддати ҳам чекланган. Катта пулга олиб келинсаю, одамлар вакцинани рад этса нима бўлади? Ҳамкорликда ишлаб чиқариш бўйича таклифлар рад этилмоқда.\nЯна муҳим томони, ҳамма вакцина ишлаб чиқараётганлар реклама учун шовқин кўтаряпди, лекин “вакцина бер, пули нақд” деган таклифларга жавоб йўқ. Масалан, Россиянинг “Спутник V” вакцинаси бўйича олимларимиз жойида ўрганиб келишди, ҳали вакцинани кўп миқдорда ишлаб чиқариш йўлга қўйилмаган. “Сиз вакцинани реклама қилаверинг, биз сизга етказиб берамиз” қабилидаги насия гаплар. “Ўзбекистон бизнинг вакцинадан фойдаланяпди”, деган гап учун бир қути вакцина билан ташрифни ҳам кўрдик.\nҚисқаси, олармон пул тўламаса вакцина ишлаб чиқарувчилар харажат қилмоқчи эмас. Жаҳон соғлиқ ташкилоти эса бор вакцинани шароити оғир минтақаларга биринчи бўлиб етказиб бериш тарафдори. Бу АҚШ билан Европа бўлса керак, тахмин қилиш қийин эмас. Ўзбекистон шароити мўътадил давлат эканлиги сабабли, бизга вакцина йўқ. Демак, ўзимиз учун ҳаракат қилишимиз керак.\nДавлат раҳбари томонидан аҳолини вакцина билан таъминлаш учун барча чоралар кўриш бўйича кўрсатма берилган. Комиссия реал ҳолатдан келиб чиқиб яқин кунларда масалани халқ вакиллари билан муҳокама қилмоқчи.\nМиллий тикланиш демократик партияси раиси\nИзоҳ қолдиринг Коронавирусга қарши курашиш Республика комиссиясининг мажлисида вакцина масаласи муҳокама қилиндиАлишер Қодиров, вакцина\n9:54 / 08.02.2021 08.02.2021 3598 0\n9:16 / 22.11.2020 24.11.2020 5050 0\n0:21 / 10.12.2020 10.12.2020 8424 0\nДональд Трамп ҳақида 5 факт\n16:28 / 14.06.2020 24.08.2020 19421 0


2019 йил бошидан буён Ўзбекистондан олиб келинган маҳсулотлар ЕОИИ фитосанитария талабларига жавоб бермаслиги бўйича 365та ҳолат қайд этилди. Бу ҳақда Қирғизистон Қишлоқ, озиқ-овқат саноати ва мелиорация вазирлиги матбуот хизмати хабар берди, деб ёзмоқда Elgezit.\nҚайд этилишича, 10та ҳолатда маҳсулот касалликка чалингани аниқланган.\n«Аниқланишича, Ўзбекистондан олиб келинган анор зарарланган бўлган. Маҳсулотлар Ўзбекистоннинг фитосанитария назорати бўйича органи гувоҳномаси билан бирга келган. Ўшдаги лабораторияда текширувдан ўтказилганда, Grapholitha molesta Busck вируси аниқланди. Ушбу ҳолатдан кейин 35 тонна бошқа мевалар назорат-ўтказиш пунктлари орқали киритилмади», - дея таъкидлаб ўтишган Қишлоқ хўжалиги вазирлигида.\nТаъкидланишича, ЕОИИ қоидаларига мувофиқ, бундай ҳолларда маҳсулотларни олиб киришга тақиқ жорий қилиниши мумкин. Қишлоқ хўжалиги вазирлиги Ўзбекистоннинг тегишли идораларига вақтинча тақиқ жорий этилиши тўғрисида огоҳлантирувчи хат юборгани айтилади.